text:
Chester Camp
Við Gróthústanga nærhendis Miðvág og dygst við Vatnið liggja leivdirnar eftir einum sterkum loftverjuskansa frá Seinna heimsbardaga, har fýra 3,7 tumma loftverjukanónir hava staði. Í Havn var eisini ein líknandi loftverjuskansi við fýra kanónum.
Myndakort av økinum
(kortal.fo)
Tey fýra skotvirkini og bunkarin
(kortal.fo)
—
Byggingin
Í bókini Stríðsárini 5 eftir Niels Juel Arge fáa vit hesar upplýsingar um, hvussu gekst við byggingini av loftverjuskansanum.
Chester Camp í Vágum hevur frí
(Stríðsárini 5)
Í juni 1942 kom ein deild úr Heavy Ack Regiment til Føroya við Thomas, majori, á odda. Við sær hevði hann 146 meinigar og seks yvirmenn.
Einki tykist at hava verið fyrireikað, tá teir komu 1. juli, og tað fyrsta, sum gerast skuldi í Vágum, var at grava niður á fastan botn.
So varð garður gjørdur úr betongi rundan um hvørt kanónskýlið, ið við sínum innvikum hevði rúm til at goyma nakað av lóðrinum og øðrum, sum hoyrdi til.
Hermenn úr Royal Artillery á Chester Camp í 1944
(Stríðsárini 5)
Í august 1942 var komi so langt áleiðis, at farið var undir at stoypa og seta kanónirnar upp. Um hálvan september var onkur kanónin klár, tí eitt royndarskot var latið av, men battaríið var ikki liðugt fyrrenn fyrst í november 1942, tá royndarskjóting verður nevnd í dagbókini.
Tá arbeiðið í Vágum var komið væl áleiðis fór helvtin av manningini til Havnar at fyrireika uppsetingina av kanónstøðini í Havn.
—
Leivdirnar í dag
Chester Camp, loftverjuskansin, hevði til uppgávu, at verja sunnaru innflúgvingarleiðina til flogvøllin. – Norðara innflúgvingarleiðin til flogvøllin var vard av fleiri smærri loftverjustøðum kring sjálvan flogvøllin, kring Sørvág og kanónstøð við tveimum kanónum heimanfyri Bø, nevnd “Bø Camp”.
Fýra slík skotvirki eru við Chester Camp, í hvørjum av hesum stóð ein 3,7 tumma loftverjukanón
3,7 tumma QF AA loftverjukanónin var mest brúkta tunga loftverjukanónin hjá bretum undir Seinna heimsbardaga. Tað vóru fýra kanónir av hesum slagnum, sum stóðu við Chester Camp.
Leivdirnar av teimum fýra skotvirkjunum við Chester Camp eru framvegis rímiliga heil. Tá ein gongur kring økið í dag sæst, at við loftverjuskansan vóru trý hús gjørd úr betongi, eitt av teimum er ¾ undir jørð og sostatt eitt slag av bunkara. Sunnanfyri loftverjuskansan síggjast leivdirnar eftir umleið 25 barakkum. So hetta hevur verið ein rættuliga stórur “campur”.
Runt um kanónina vóru goymslurúm til lógur o.a.
Teir sum dagliga mannaðu kanónirnar við Chester Camp og kanónir runt íkring aðrastaðni vóru hermenn úr Royal Artillery.
Í hvussu er trý hús úr betongi hava staði við Chester Camp. Tey standa framvegis uppi
Bunkaralíknandi bygninur. Hetta var kommando bygningurin
Inni í bunkaranum eru fleiri rúm
Sunnanfyri tey fýra skotvirkini síggjast leivdirnar av umleið 25 barakkgrundum
Stabbar undir barakkgólvi
Trappa og stabbar standa eftir
Leivdirnar av tveimum kaminum, laðaðar úr føroyskum gróti, eru eisini at finna á økinum. Í sínari tíð hava tær helst verið sera vakrar. Báðar eru brotnaðar og farnar umkoll
Her sær út til at hava verið ein meira serstakur bygningur, møguliga baðstova e.l.
Tekstur og myndir: Sonni Jacobsen


c: text/html

text:
Vinnutíðindi
Petur og Marius: Spekulantar standa saman
14. Jan 2018
Perla: Peter Straagaard Holm, og Jógvan Páll Marius Lassen, hanga ikki bara saman í samband við Smyril Line. Teir eru partaeigarar í P/F 6. mars 2007, sum hevur til endamál, at reka handil og vinnu. Felagið hevur skrásett fleiri hjánøvn. Tey
flestu hjánøvnini eru Kaupthing ella Keypting. Stjóri í felagnum
er Regin Ingolfsson Jacobsen. Í Oyggjatíðuibndum 3. juni 2009.
les meir
Sorgin: Sleppa ikki at vera saman
21. Jul 2016
Perla: Har sita tey og halda hond í hond, sum nýforelskaði. Greinin var í Oyggjatíðindum 30. januar 2009. Myndin lýsir ein bindandi kærleika, og...
les meir
Blóð á koddanum
20. Jul 2016
Grein frá: Dan Klein --- 16.11.2011 - 21:04Føroya rættur avgjørdi í kvøld, at varðhaldsfongsla mannin í fjúrtan dagar, sum løgreglan hevur skuldsett fyri at hava...
les meir
Stendur á gomlum nøglum
18. Jul 2016
Perla, sum Einglapressan ikki tordi: Tað er ikki bara í Klaksvík og í Hvalvík, at tey hava tann ivasama heiðurin, at hava dangur liggjandi. Í...
les meir
Hárið í endatarminum spøkir
18. Jul 2016
Perla: Jonna og Eisenberg Strøm, vóru fyrst forfylgd av barnaverndini í Føroyum. Tey flýggjaðu til Íslands, har tey nú í áravís hava verið forfylgd av...
les meir
Tú vildi sjálvur
11. Jul 2016
Perla: Hetta segði neyðtøkumaðurin, sum Finn møtti í SMS.Hevði ikki ein vinmaður mín lagt upp í millum, so hevði eg dripið neyðtøkumannin,sigur Finn Arni...Oyggjatíðindi 19. juni 2009.
les meir
Bispur tikið avgerð í Klaksvíksstríðnum: Frídømdur
29. Mai 2016
PERLA: Hesa kirkjugøluna, avdúkaði Oyggjatíðindi 9. mai, men málið byrjaði longu í 2006, tá kirkjuráðið í Klaksvík kallaði inn til fund. Undir punkt fimm í...
les meir
Semja um handverkarasáttmálanFøroya Handverksmeistarafelag og Føroya
06. Okt 2012
Arbeiðsgevarafelag undirskrivaðu í gjárskvøldið (mikukvøldið 4. oktober 2012) nýggjan handverkarasáttmála við Føroya Handverkarafelag og Landsfelag Handverkaranna. Umframt sáttmálatillagingar og dagføringar, m.a. av álitismannaskipanini, varð...
les meir

robotstxt: allowed

filter: keep


text:
Ævintýr - eitt úrval
Ævintýrini á ljóðbókini eru: Klokkan, Lítla havfrúgvin, Blómurnar hjá Idu lítlu, Granntræið, Snjódrotningin, Snurran og bólturin, Seyðagentan og skorsteinssóparin, Tað, sum maður mín ger, er altíð best, Álvheyggjur, Hin áhaldni tinsoldáturin, Tað er rættuliga vist!, Flúgvandi kuffertið, Villu svanarnir, Hon nyttaði onki, Søgan um eina mammu, Reyðu skógvarnir, Vætturin hjá viðskerakeypmanninum, Kavamaðurin, Smágentan við svávulpinnunum, Náttargalin, Eldførið, Nýggi búni keisarans, Mishátti dunnuungin, Dólg-Hanus, Lítli Klávus og stóri Klávus, Prinsessan á ertrini, Pinkulisa, Svínadrongurin og Galosjurnar hjá Eydnuni.


text:
Uppskrift frá Fossá, Borðoy
Eina ferð var tað ein risi, sum setti net út til at fanga smádreingir í, sum komu gangandi. Hann fløkti tað um føturnar á teimum, lyfti teir so upp eftir hárinum og tók teir tyngstu til krás hjá sær.
Ein dagin, meðan risin var úti, hildu teir dreingirnir, ið eftir livdu í hellinum, ráð um, hvussu teir skuldu sleppa frá risanum.
So var tað eina nátt, tá ið risin var sovnaður, at teir sluppu at spritunum og gløddu tvey, annað til hvørt eygað. Tveir fóru so hvør við sínum spriti og rendu tey inn í eyguni á risanum. Hann leyp óður av songini og slerdi um seg; men ið hvussu hann leitaði eftir dreingjunum, fann hann teir ikki, tí teir krógvaðu seg í allar krókar og holur, í hellinum vóru.
Um morgunin skuldi risin hava seyðin út at grasa - inniseyður var tað, ið hann hevði - læsti hellisdyrnar upp og slepti flokkinum út, einum seyði í senn, meðan hann krámaði uppi á bakinum og rundan um til at vita, um dreingirnir vóru har. Men teir goymdu seg undir búkinum á seyðinum og sluppu so út. Tá rópaðu teir:
”Á, skálkur og tjóvur risi! nú eru vit uttanfyri.”
Sinni kom í risan; hann skuldi leypa út eftir teimum, men slerdi høvdið upp í hellisgrótið, og tað var hansara bani.
Frásøgn: Pætur Olsen, Fossá, Borðoy
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
9 AT 1137


text:
CCF 46 A
TSB D 11
1 Eina veit eg rímuna,
man meg rætt um minna,
gjørd um frúnna Espalín,
enntó hon var ein kvinna.
Orlov um biðjum vær, ærligir menn,
dans skulum vær fremja,
er ikki dagur enn,
orlov um biðjum vær.
2 Eingin kann siga forlag sítt,
so leingi hann er á lívi,
mangur er fallin ógildur
fyri hvøssum slíðraknívi.
3 Eingin kann siga forlag sítt,
fyri nevndur við aldur,
mangur er fallin ógildur
fyri hvøssum slíðravaldur.
4 Torbjørn snúðist av skála út,
hann ræð tann bónda at takka,
snarliga skundar hann ferðini
eystur at Ferjubakka.
5 Snarliga skundar hann síni ferð,
vil eg for ydrum tína,
har vá hann bóndan í Hoyløðu
við níggju húskallar sínar.
6 Snarliga skundar hann síni ferð,
so er greint fyri mær,
har vá hann bóndan í Hoyløðu,
óskyldigur hann var.
7 Hann vá bóndan í Hoyløðu,
vil eg fyri ydrum greina,
eftir var frúgvin Espalín,
hon hevði ternu eina.
8 Har vá hann bóndan í Hoyløðu,
so er greint fyri mær,
eftir var frúgvin Espalín,
hon hevði ternur tvær.
9 Frúgvin yvir borði situr,
mælir við ternu ráð:
”Hvør skal nú fyri ríki ráða,
faðir er fallin frá?
10 Hoyr tað, frúgvin Svanalín,
tað tali eg til tín,
hvør skal nú fyri ríki ráða,
fallin er faðir mín?”
11 ”Hoyr tað, frúgvin Espalín,
elv tær ongan vanda,
vel tær ein úr vørildar heim
fyri tínum ríki at standa!
12 Hoyr tað, frúgvin Espalín,
elv tær ongan váða,
vel tær ein úr vørildar heim
í tínum ríki at ráða!”
13 ”Tær gevi eg mentargávur,
gyltan reyðan ring,
hvør veitst tú í heimi til
vera mín javning?”
14 ”Eg veit ein drong í Eysturlandi,
gjørdur er av góðum treysti,
eingin er hann í Ílints riki,
situr við hann á hesti.
15 Eg veit ein drong í Eysturlandi,
Ørvar nevni eg hann,
eingin er hann í Ílints ríki,
ið brondum beitir við hann.
16 Eg veit ein drong í Eysturlandi,
sum søgur ganga frá,
hoyr tað, frúgvin Espalín,
Ørvar eita má!”
17 ”Hoyr tað, frúgvin Svanalín,
tað tali eg til tín,
tú skalt ríða til bróður tín,
biðja hann koma til mín!
18 Hoyr tað, frúgvin Svanalín,
meg man rætt um minna,
tú skalt ríða til bróður tín,
sig, eg vil hann finna!”
19 Frúgvin sveipar sítt høvur í skinn,
glað for uttan sorg,
so gekk hon í huldanhall,
sum bróðir sat í borg.
20 Frúgvin gekk í hallina inn,
yndug terna fín:
”Guði signað, set teg niður,
sæla systir mín!”
21 ”Guði signaður, sit við frið,
sæli bróðir mín,
send eri eg úr Hoyløðu
higar nú til tín!”
22 Frúgvin so til orða tekur,
meg man rætt um minna:
”Tað er hon frúgvin Espalín,
vil teg á máli finna.”
23 Frúgvin so til orða tekur,
ið væl kann tungu mæla:
”Tað er hon frúgvin Espalín,
sjálv vil hon við teg tala.”
24 Sveinur so til orða tekur,
hann steig yvir borðið brátt:
”Hvat man frúgvin Espalín
vilja mær í nátt?”
25 Sveinur skundar síni ferð,
hann sprakk á gangara reyð,
riðu so í Hoyløðu
sælu systkin tvey.
26 Sveinur gekk í hallina inn,
ternan skamt ífrá:
”Hví er biðil vorðin bleikur,
hvør elvir frúvu trá?”
27 Sveinur so til orða tekur,
tar hann stóð í borg:
”Hví er biðil vorðin bleikur,
hvør elvir frúvu sorg?”
28 ”Frá mær er fallið faðir og móðir,
so míni systkin tvey,
tað er ei so undarligt,
um mín kinn er ikki reyð.
29 Frá mær er fallin faðir og móðir,
so míni systkin fimm,
tað er ei so undarligt,
um eg beri bleikan kinn.
30 Frá mær er fallin faðir og móðir,
bróðir látið ond,
eg havi ongan forvitslumann
at verja míni ríki og lond.
31 Frá mær er fallin faðir og móðir,
bróðir látið anda,
eg havi ongan forvitslumann
fyri mínum ríki at standa.
32 Tær gevi eg nú mentargávur,
gullring um tín hond,
vilt tú vera mítt sendiboð
burtur á Eysturlond.”
33 Frúgvin, lat tá skriva bræv
at senda yvir Rín,
”ikki skal eg svíkja teg,
heldur enn eg var faðir tín!”
34 Frúgvin, lat tá skriva bræv
senda yvir Rín við mær,
ikki skal eg svíkja teg,
heldur enn eg tín faðir var!”
35 Frúgvin setist at skriva bræv,
flættað hár millum herða,
sveinur sá á frúnnar hond,
hon kundi væl pennin røra.
36 Frúgvin setist at skriva bræv,
ið lært hevði seym við nál,
hvørt tað orð, ið skrivað stóð,
tað fell sum rúnarmál.
37 Frúgvin letur brævið skriva
yvir sítt egið borð,
sendi hon tað á Eysturland,
bræv við bønarorð.
38 Frúgvin letur brævið skriva,
sveininum fær í hond:
”Síðan skalt tú flytja tað
burtur á Eysturlond.”
39 Frúgvin letur brævið skriva,
sveininum fær í hand:
”Sí5ðan skalt tú flytja tað
burtur á Eysturland.
40 Síðan skalt tú flytja tað
eystur á Eysturland,
ikki bræv frá belti loysa
fyrr enn í Ørvars hand.
41 Síðan skalt tú flytja tað
eystur á Eysturlond,
ikki bræv frá belti loysa
fyrr enn í Ørvars hond.”
42 Sveinur skundar síni ferð,
hann sprakk á gangara reyð,
so reið hann yvir dalir og fjøll,
rætt sum fuglurin fleyg.
43 Sveinur skundar síni ferð,
ið gull bar seg á hand,
hann stillaði ikki ferðini
fyrr enn við Eysturland.
44 Sveinur skundar síni ferð
við so nýtum orðum,
hann kom seg í hallina inn,
ið Ørvar sat yvir borð.
45 Sveinur bræv frá belti loysir,
hann skjýtur tann leik av hendi:
”Her eru brøv úr Hoyløðu,
ið Espalín tær sendi.”
46 Ørvar brýtur brævið upp
bæði við spekt og teiti,
tá las hann, sum skrivað stóð,
var glaður við orð og eiti.
47 ”Takkaður veri tú, sendisvein,
fyri higarkomu tín',
gakk tú teg í skálan heim
so glaður, og drekk har vín!
48 Gakk tú teg í skálan heim
so glaður, og drekk har vín,
í morgin, tá ið sólin rennur,
vit ríða til Espalín!”
49 Sveinur fór í skálan heim,
dreingir, leggið í minni!
drukku mjøð og kláran vín
so glaðir á hvørjum sinni.
50 Árla var um morgunin,
dagurin var ljús,
tá var ungi sendisvein
til síni klæði fús.
51 Sveinur sveipar sítt høvur í skinn,
søgur ganga frá,
so gekk hann í Skikkjuborg,
sum Ørvar á songum lá.
52 ”Statt upp, frægur Ørvar ungi,
vilt tú vínið blanda,
síðan skunda tú ferðini,
tú vinn ikki vívi vanda!
53 Statt upp, frægur Ørvar ungi,
vilt tú vínið drekka,
síðan skunda tú ferðini,
tú vinn ikki vívi ekka!”
54 Ørvar klæðist árla morgun,
sveipar hann seg í skinn,
so gekk hann í Solinsstovu
fyri Nýting bróður sín inn.
55 ”Sit væl, Nýtingur, bróðir mín,
mæli eg so fyri mær,
eg fari meg í Hoyløðu
so langa leið frá tær!
56 Eg festi frúnna Espalín
á hesum sama vári,
tú skalt ætla mær eyða til,
skatt á hvørjum ári.
57 Tú skalt mær av landi lúka
skatt og skínandi eyð,
borin var eg til Eysturland
eftir vár faðirs deyð.
58 Eg fari meg í Hoyløðu
at festa hitt væna vívið,
borin var eg til Eysturland,
tá ið mín var faðir av lívi.”
59 ”Festir tú frúnna Espalín
á hesum sama vári,
eg skal ætla tær eyðin til,
skatt á hvørjum ári.
60 Eg skal tær av landi lúka
skatt og skínandi eyð,
tí borin vart tú til Eysturland
eftir vár faðirs deyð.”
61 Teir stíga sínar hestarnar,
burtur á skógvin reið,
vegin vísti sendisveinur,
honum var kunnug leið.
62 Teir stíga sínar hestarnar,
teir troða saðilbuga,
ríða so í Hoyløðu
glaðir av góðum huga.
63 Ørvar gekk í hallina inn,
tað var so síðla á kvøldi,
frúgvin yvir borði situr,
var klædd í silkifeldi.
64 Ørvar gekk í hallina inn,
sveini skamt ífrá,
frúgvin yvir borði situr,
var klædd í silki smá.
65 ”Ver vælkomin, Ørvar ungi,
higar so síðla á kvøldi,
vilt tú ráða fyri borg og breyt,
frúvu og faðirs veldi?
66 Veri vælkomin, Ørvar ungi,
higar til mín í dag,
vilt tú ráða fyri borg og breyt,
frúvu og faðirs fæ?”
67 ”Tær gevi eg festargávu,
tú, hitt væna vívið,
tú skalt ongar sorgir síggja,
so leingi eg eri á lívi.
68 Tær gevi eg festargávu,
gullring um tín hand,
tú skalt ongar sorgir síggja,
so leingi eg røki land.”
69 Hann festi frúnna Espalín
á hesum sama vári,
Nýtingur ætlaði eyðin til,
skatt á hvørjum ári.
70 Hann læt honum av landi lúka
skatt og skínandi eyð,
tí hann var borin til Eysturland
eftir teirra faðirs deyð.
71 Hann mundi hana í víggi verja
við búgvin brand í hond,
hon mundi ongar sorgir síggja,
so leingi hann røkti lond.
72 Hann mundi hana í víggi verja
við svørð og slíðraknívi,
hon mundi ongar sorgir síggja,
so leingi hann var á lívi.
73 Ørvar ráddi for Hoyløðu
aldur og ævi alla,
Nýtingur fyri Eysturlandi,
nú man ríman falla.
Orlov um biðjum vær,
ærligir menn, dans skulum vær fremja,
er ikki dagur enn,
orlov um biðjum vær.
CCF 46 A
TSB D 11
Handrit: Savn Hammershaimbs (AM, Access. 4)
Útgávur:
1. Dimmalætting nr. 12, 21.03 1885
2. Jóannes í Króki: „Sandoyarbók II“, 1982, nr. 75 s. 236. Rikard Long greiddi til útgávu.
3. Føroya kvæði (Christian Matras greiddi til útgávu, 1941) Band II, Teil 1, s. 139.
4. Óli Dahl o. fl.: „Vit fara upp á gólv III“, 1973-74 s. 18
Heimild: Úr Sandoy: Johannes Lukassen (1791 -1884), Skálavík, 1847.
Pápi frúnna Espalín er dripin, og hon hevur ongan at ansa eftir góðsi sínum. Hon sendir beiggja ternu síni boð og biður hann hennara vegna bera upp bønarorð hjá Ørvari á Eysturlandi. Ørvar kemur til Espalín, giftist við henni og situr fyri góðsi hennara.
á føroyskum: CCF 46 (bert á føroyskum)


text:
Sólarmyrkingin 20. mars 2015
Sólarmyrkingin 20. mars 2015 er ein fullkomin sólarmyrking, ið kemur at síggjast frá í Føroyum og á Svalbard um morgunin hin 20. mars 2015. Lutvís sólarmyrking verður at síggja í eystara parti av Grønlandi, í øllum Evropa, í Norðurafrika og í vestara parti av asiatika partinum av Russlandi. Tann longsta totala sólarmyrkingin kemur at síggjast í føroyskum sjógvi og varir í 2 minuttir og 47 sekund. Í Føroyum varir sólarmyrkingin longst í Mykinesi, 2 minuttir 24 sekund og stytst í Akrabergi, 1 minuttur 4 sekund. Í Havn er full sólarmyrking frá klokkan 9:40:54 til 9:42:54, tá er náttarmyrkt. Í Havn byrjar sólarmyrkingin 8:38:51 og endar 10:47:40.


text:
Síðsta fríggjadag var móttøka á Vinnuháskúlanum fyri Christiani Poulsen og Petur Hans Dahl, sum eftir 35 ár sum lærararv á skúlanum, fóru frá fyri aldur.Bæði Christian og Petur Hans byrjaðu á skúlanum sum lærarar í 1982. Christian hevur serliga undirvíst
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Jóhanna: Næstforkvinna
Hey tit!
Eg eiti Jóhanna Ortind, og eri næstforkvinna í Álaborg. Eg eri 26 ára gomul og útbúgvin logistikøkonom. Eg stillaði upp til aðalfundin í 2020 fyri at fáa meira royndir innan sjálvboðið nevndararbeiði og verða meira aktiv millum føroyingarnar í Aalborg.
Sjálvbodna arbeiðið í Álaborg er sera áhugavert og mennandi. Vit hava altíð stuttligar og hugnaligar nevndarfundir. At vera við í nevndini gevur tær góðan møguleika at knýta nýggj vinarbond og styrkja títt netverk.
Mínar nevndaruppgávur hava m.a. verið:
- Samskipan av hallarbóking og kontaktpersónum innan ítróttin
- Barrleiðari og innkeypari til barrina
- Samskipan av kirkju, presti og organisti til gudstænasturnar
- Limaskrásetan
- Rættlesari til almenn skriv
- Annað fyrifallandi arbeiði
Um tú hevur áhuga fyri sjálvbodnum arbeiði og ynskir at hitta føroyingar í øðrum høpi enn vanligt, vil eg avgjørt eggja tær at stilla upp!
Eru spurningar, kunnu tit seta tykkum í samband við meg á Facebook, á Instagram síðu felagsins ella á @johannaortind


text:
Tit vita tað longu, men latum okkum bara staðfesta tað aftur. Pál Joensen vann í gjárkvøldið silvurheiðursmerki í 1500 metra frísvimjing, við tíðini 14.35.99 aftanfyri Ungarska Gergely Gyurta 14:30.26 og frammanfyri Italska Gabriele Detti 14:36.43. Eg tók feil; 400 meturin og 1500 meturin vóru verri enn so líka, og í staðin sóu vit ein nýggjan Pál Joensen svimja við ørvísi og heilt øgiliga undirhaldandi taktikki, har hann legði varliga út og so legði press á mótstøðuna í ‘miðróðrinum’. Fantastiskt.
Mynd: Pia Ellegaard. Gev gætur at hon ikki kann endurnýtast uttan loyvi frá henni


text:
Heimsmál 11 Burðardyggar býir og bygdir
Málbólkur: Miðdeild
Áðrenn farið verður í holt við tey einstøku heimsmálini, er tað ein fyrimunur at hava verið í gjøgnum hetta:
00 Undirvísingargongd: Um tey 17 heimsmálini - Inngangur
Hvørt av teimum 17 heimsmálunum er sera umfatandi og tí ber sjálvsagt ikki til at fara í djúpdina í øllum í einum skúlaári. Undirvísingongdirnar eru tí bygdar upp við einari INNFØRSLU og einum FRAMHALDI. Um ætlanin er at næmingarnir bara skulu fáa eitt hampiligt innlit í eitt mál er nógmikið við INNFØRSLUNI, sum er sett til at taka 2x45 min. So kann verða farið víðari til næsta mál. Um valt verður at fara meira í dýpdina, kann verða farið til FRAMHALD, sum er eitt savn við nøkrum uppskotum.
INNFØRSLA (1-4): 2 UNDIRVÍSINGARTÍMAR Á 45 MIN
1. Vís stuttan film um evnið: FNs bærekraftmál 11 ella henda, sum er um stórbýir: Top 10 largest cities 2100, ella kanska henda Goal # 11 | All Aboard For Global Goals!
2. Næmingarnir lesa: Heimsmál 11: Burðardyggar býir og bygdir . Uppskot at nýta: Cooperative Learning hættir, sum t.d. “leiklutalesing” (CL) ella “duettlesing” (CL). (10 min)
Spurningarnir niðanfyri 1-10 eru gjørdir soleiðis, at svarið finst í tekstinum omanfyri í somu røð sum spurningarnir. Næmingarnir svara spurningunum skrivliga. Um næmingarnir eisini skriva spurningarnar niður, er størri møguleiki fyri, at spurningarnir verða skiltir. Næmingarnir kunnu arbeiða saman t.d. tveir og tveir at finna svarini og tosa saman um tey. Men hvør næmingur skal skriva alt.
At svara spurningum skrivliga er sjálvandi bara ein møguleiki av fleiri. Sum variatión kunnu CL strukturar, sum Dupultsirklar (CL) , Orðið runt (CL) verða nýttir,
Er tíð, royn so Kahoot: Heimsmál 11 Burðardyggar býir og bygdir (15 min)
Tá ið næmingarnir hava verið í gjøgnum 1 og 2 og hava fingið eina hóming um, hvat heimsmálið snýr seg um, ber til at fara fara eitt sindur longur inn í evnið, sí niðanfyri. Enda við Kahootspurningum.
Byrja við hugaroki (10 min)
https://docs.google.com/document/d/1qHiMeaspJM1oNYMOc610QwjbCrsu8vGaSztnhV51yOY/edit
Orðaskifti í bólkum (20 min)
Til ber at nýta CL hættir sum Dupultsirklar (CL) ), Borðið rund (CL), Uppskot um spurningar at viðgera í bólkunum at velja burtur úr soleiðis, sum tað passar í mun til tíðina, ið er sett av. Spurningarnir eru settir út frá ymiskum sjónarhornum, sum “persónliga støðið”, “lokalt” osfr.
1. Persónliga støðið: týdningurin fyri teg og tíni nærmastu
- Hvussu býrt tú?
- Hvussu búgva tíni nærmastu?
2. Lokalt: grannalagið, vinnulív, arbeiðspláss, skúli, kommuna
- Eru tekin um stórbýartrupulleikar har tit búgva?
3. Landið: Lógir, landsstýri, Løgting
- Hvar búgva flest fólk í Føroyum?
- Hvar flyta fólk frá og til í Føroyum?
- Hvar er dýrast at búgva í Føroyum?
- Hvussu er við bústøðum til øll í Føroyum?
- Búgva fólk á gøtuni í Føroyum?
4. Norðurlond: grannar okkara
- Hvussu búgva fólk í Norðurlondum í mun til býir og bygdir?
- Hvussu eru stórbýir í Norðurlondum í mun til, støðuna í Føroyum
- Búgva fólk á gøtuni í Norðurlondum?
5. Vesturheimurin
- Hvussu búgva fólk í vesturheiminum í mun til býir og bygdir?
- Búgva fólk á gøtuni í vesturheiminum?
6. Heimurin:
- Hvar í heiminum eru sera stórir býir?
- Hvar í heimum eru sera stórir býir við sera stórum avbjóðingum?
- Hvar í heiminum er gott og vánaligt undirstøðukervi?
- Er nakað stað í heiminum serliga kent fyri nýskapan?
7. Samfelagið
- Hvat merkir tað fyri samfelagið, at fólk savnast at búgva í býum?
8. Umhvørvið
- Hvørja ávirkan hava býir á umhvørvið?
9. Búskapur
- Hvønn týdning hevur tað fyri búskapin, at fólk savnast at búgva í býum?
- Hvørjir eru fyrimunirnir?
- Hvørjir eru vansarnir?
10. Undirmálini
- Tosa um undirmálini, sí niðast í: Mál 11: Burðardyggar býir og bygdir
Er tíð, royn so Kahoot: Heimsmál 11 Burðardyggar býir og bygdir (15 min)
(INNFØRSLA ENDAÐ)
Heimsins bestu tíðindi
Orðaskifti
Ítøkilig átøk
Undirvísingarmiðlar/ amboð
Arbeiðshættir
Endurtøka: Gang í gjøgnum øll heimsmálini (20 min)
Ein undirvísingargongd er gjørd til hvørt heimsmál. Trýst á ímyndinar fyri at síggja undirvísingargongdinar til ávísu heimsmálini.
Undirvísingargongd - Inngangur
17 heimsmál fyri burðardygga menning


text:
Louis Zachariassen varð borin í heim í 1890 á Kirkju í Fugloy. Hann vaks upp í einum mentaðum skúlaheimi og gjørdist gjøgnum faðirin, ið var íðin føringafelagslimur, kendur við og hugtikin av Tjóðskaparrørsluni.
Í 1908 fór hann á Føroya Læraraskúla og tók prógv haðani í 1911.
Í 1913 varð hann settur í lærarastarv í Kirkjubø, men luttøka hansara í málstríðnum, sum júst í hesum døgum var í hæddini, gjørdi, at hann fór úr starvi.
Í 1915 leitaði hann sær á háskúlaskeið í Danmark, fór í 1917 á studentaskúlaskeið, tók studentsprógv í 1918 og tók so upp lestur á Polyteknisk Læreanstalt, haðan hann tók verkfrøðingsprógv í elektronikki 1923.
Í 1925 kom hann í starv á Telefonverki Føroya Løgtings, í 1936 gjørdist hann stjóri og røkti hetta starv til 1952.
Louis var samfelagshugaður maður; hann luttók í politikki sum blaðstjóri á Tingakrossi 1943 — 48, sum tingmaður umboðandi Sjálvstýrisflokkin 1940-43 og 1946 — 50 og sum landsstýrismaður 1948 — 50.
Um tað mundið, Havnar Ungmannafelag sovnaði og stóð upp í ungmannafelagnum »Varðanum«, var Louis nýklaktur lærari, og skrivandi maður, sum hann var, læt hann Smáskriftum Varðans tilfar. Søga hansara »Sóttin svarta« er prentað í smáskriftahefti nr. 8, 1916 og nr. 9, 1917.
Hann skrivaði eisini aðrar *stuttsøgur, sjónleikin »Páll fangi«, bygdur á søgnina um Mikladalsdreingin, sum í 1657 verður dømdur fyri gandakynstur og sendur niður á Bremerhólm at arbeiða í jarni, og hann skrivaði eisini *skaldsøguna »Abbastova«. Skaldsøgan kom ikki út samlað fyrr enn í 1978, mong ár eftir deyða høvundans, men hevði staðið í fimm brotum í Jólablaðnum »Følv« árini frá 1955 til 1959.
Louis var eisini yrkjari, ið bæði yrkti føðilandssangir, minnisyrkingar og sálmar. Eftir hann er eitt yrkingasavn »Á leiðini« (1951).
Louis Zachariassen doyði í 1960.
Úr: Árni Dahl: Bókmentasøga I-III. Fannir. 1980-83.
Síðsta nummar av handskrivaða felagsblaði »Havnar ungmannafelags« er dagfest 27. mars 1912, men longu tríggjar vikur aftaná, 18. apríl verður nýtt ungmannafelag stovnsett í høvuðsstaðnum. Tað fær navnið »Varðin« — sama navn fær handskrivaða blað nýggja felagsins.
Endamál felagsins var orðað í fýra greinum:
Tað vóru teir báðir Jákup Dahl og Kristin í Geil, ið buðu inn til stovningarfundin.
Í fyrstu felagsnevndini sótu Jákup Dahl, Símun av Skarði og Poul Isaksen, fyrstnevndi sum formaður.
Annars bíta vit merki í, at allir høvuðsstuðlar Havnar ungmannafelags, M. A. Winther, Nyholm Debess og Petur Alberg, taka lut í fundarhaldi nýggja felagsins og lata tilfar til blaðið.
Av nýggjum nøvnum, sum í samband við hetta felag stíga fram, kunnu vit nevna Rikard Long, M. A. Jacobsen og Louis Zachariassen.
Fyrstu trý árini verður blað felagsins skrivað í einum eintaki við hond. Í 1915 fara tey undir at prenta »Smáskriftir« uppá 32 síður hvørt. Frá 1915 til 1919 verða givin út tilsamans 18 hefti, ið tilsamans fylla um 400 síður.
Frá 1921 gevur felagið út bókmentatíðarritið »Varðan«, sum kemur út enn í dag.


text:
Føroyska U17-landsliðið við dreingjum tapti allar tríggjar dystirnar í EM-undankappingini, sum farnu vikuna hevur verið í Eysturríki. Men hóast trý tap, so hevur hetta ment dreingirnar, og givið teimum góðar altjóða royndir, skrivar Fótbóltssambandið.
Slovenia, Eysturríki og Kosovo vóru mótstøðuliðini hjá føroyska U17-landsliðnum við dreingjum, sum farnu dagarnar hevur tikið lut í EM-undankapping í Eysturríki.
Føroyska liðið kom í tungan sjógv beinanvegin, og tapti 8-0 fyri slovenum. Munandi betri gekk ímóti vertslandinum og Kosovo. Móti Eysturríki taptu okkara dreingir 2-0, meðan dysturin móti Kosovo endaði við teprum 1-0 sigri til Kosovo.
– Kappingin var góð og avbjóðandi, har vit fingu møguleikan at royna okkum móti trimum javnt sterkum londum. Í fyrsta dystinum spældu vit illa, og taptu heldur stórt, men fótaðu okkum, og spældu síðan tveir góðar dystir. Tíverri endaðu báðir við teprum tapum, og serliga eftir dystin móti Kosovo vóru vit vónbrotnir, tí tá skuldu vit í minsta lagi fingið javnleik, sigur venjarin hjá U17-dreingjunum, Eyðun Klakstein, við heimasíðuna hjá FSF.
Orsaka av koronafarsóttini hevur føroyska U17-landsliðið við dreingjum ikki verið í kapping ella týðandi dysti seinastu nógvu mánaðarnar. Tað kemur tí væl við, at ungdómslandsliðini kunnu koma í gongd aftur, og er hetta serliga galdandi fyri menningina av okkara ungu spælarum.
– Hjá nógvum av dreingjunum var hetta teirra fyrsta veruliga altjóða avbjóðing. Og hóast trý tap, so hava teir kortini fingið nógv burtur úr eini slíkari kapping. Teir fáa nógvan lærdóm og royndir, og hon vísir teimum, hvat skal til fyri at spæla á hægri stigi. Vónandi eru dreingirnir motiveraðir til at menna seg enn meira, nú teir koma heim til feløgini aftur, sigur Eyðun Klakstein.


text:
Bloggur um tógv, at binda o.s.fr. RSS
Ein tann mest spurdi spurningurin er hvussu kann eg brúka hetta tógvið og hvussu nógv skal eg brúka? Fingering merino er eitt superwash tógv sum kann bindast á stokkum á leið 2-3mm. Bundi fyri seg, er tað gott til pløgg og teppir til børn, og fyrimunurin er at tað er mjúkt og sera lætt at vaska. Tó vil eg skoyta uppí, at fyri at varðveita litin er best at vaska við køldum ella lunkaðum vatni. Men tað er eitt ótal av uppskriftum, har tú skal nýta tveir tráir saman. Tað er hetta tógvið eisini væl egna til. Tógvi spælir flott saman við einum lodnum tráði og gevur plagginum eitt serstakt og vakurt sermerki. Eg havi hugt at nógvum uppskriftum fyri...
Ælaboðatógv
Mamma eg er ein ælabogi!So fit ljóði tað frá Pruskuni‚ sum omman kallar dóttrina. 🤍Hon yngsti sær ein ælaboðakjólan‚ eg fann ikki tað tógvi sum eg hevði sett mær fyri. Eg valdi tí at lita tógvi sjálv.Hetta hevur verið eitt langt prosjekt. Men eg eri sera glar fyri úrslitið og takksom fyri eina so fitta vermóðir sum tímir at sita og binda fyri okkum.Hetta tógvið er merino tóv frá @knittingforolive sum eg havi litað og Tórhild (sviger) hevur bundið 🤍Eg eri so ómetaliga væl nøgd við úrslitið.Á leiðini havi eg forelska meg í at litað tógv og arbeiði við at litað meir og einari heimasíðu.... Meir um tað seinni....Uppskriftin til kjólan er eisini frá @knittingforoliveHúgvan er bundin úr restini av tógvinum frá kjólanum...
Litir og litsamanseting
Tá eg liti tógv‚ hugsi eg um‚ at tað skal kunna blíva til eitt vakurt plagg‚ tá tað kemur í hendurnar á tí sum velur at binda tógvið.Hóast ein partur av spenninginum við at binda handlitað tógv er‚ at tú veit ikki heilt hvussu tógvi tekur seg út. Glæma er hugsa sum ein ímynd av ljósaru tíðinum. Litsamansetingin ger‚ at tað gerst eitt plagg ið er fjølbroytt‚ soleiðis at tað er lætt at seta saman við ymiskum pløggum. Glæma er kid silk lace tógv‚ ið er blandað av gulum‚ ljósareyðum og eitt sindur av “nude”Hetta tógv losar ikki so illa sum nógv annað loði tógv


text:
Vørur - bøkur merktar við "Fantasy"
Vís alt 2. veraldarbardagi 2. veraldarbardagi/Stalingrad Afrika AIDS angist Antje Damm appilsingulur krabbi Astrid Lindgren at sova at vaksa upp at vaska sær autisma bamsa barnaarbeiði barnabókmentir barnabøkur eldri barnaheim barnhermenn barnsburður Beinta bindibók bláur faktakrabbi bláur krabbi brotsgerðir brotsverk bundinskapur bygdasøga Bárður Oskarsson bíbliusøga Bókarøð fantasy bókmentir bókstavirnir børn David Walliams Delia Ciccarelli deyði dreingir dreki dreygar Dísa dýr Edward Fuglø Árni Dahl einsemi elin michelsen Elin á Rógvi elting emil í lønnibergi endurminning Enja Eric Carle etingarólag eydna facebook faktabók faktakrabbi familja fantasi fantasy ferðasøga ferðavinna ferðir ferðsla Flekk flóttafólk flóttar foreldraleys forelskilsi fornfrøði fosturbarn foto Francesca Simon frælsi frælsisrørsla frøkun ignora fuglar fuglur furða fátækdømi fátækradømi Fívil fótbóltur Føringasøga Føroyar føroysk faktabók føstulávint føðingardagur gandur gentufótbóltur gentur Gladiatordrongurin gladiatorur gomul gráur krabbi grønur krabbi gulur krabbi gávur gøtubørn happing Harry Potter harðskapur hatur hav heilin heilsa heima heimadýr heimloysi heimssøga heksir Hervilgi Henry Herviligi Henry HIV Hjalmar Didriksen Apol hjálpsemi hjúnaskilnaður holocaust hugflog hugo hungur Hungursleikir hungursleikirnir indiánar Ingrid Olsson smábarnabøkur internet islam Jakob Martin Strid Janus á Húsagarði Jessica Schiefauer john blake jól jólaboðskapurin jólabók jólamaður jødahatur jødatýning kanin Kathrina Skarðsá kenslur Kepler62 Kim Fupz Aakeson kjarnorka klassikari klemm kommunisma krabbabók Krabbabøkur krabbbøkur krabbi krimi kroppur kroppurin Krossfiskur krossorð krígg kríggj krógva og blunda kvæði kyn kynsligur ágangur kynslív kærleiki kærleiki og vinalag landnám leiku lilla krabbi Lisa Aisato Lívið myndprýtt list Listdetektivarnir lond loyndarmál loyndarmálið loynidómur Luddi & Lundisa lundi lærarar lættlesibók lívssøga lús lýs M. G. Leonard mafia Maggi mamma Mamma Mu Mannajagstrarin mannarættindi Marjun Syderbø Kjelnæs mats strandberg lívið myndprýtt matstikni matur meiningsloysi messi mimbo jimbo mistrivnaður morð Mosambik mumi mumidalur mumitrøll mumiur Myndabók myndir myrkaræðsla mállæra Mín jólabók narnia natúruvernd nelson mandela nethapping njósning náttúra Nýggjastu Nýggjastu Flekk Pappbók Ole Lund Kirkegaard orð orðabók Pax peter madsen Pettson og Findus Pettson og Findus Smábarnabøkur petur kanin Philip Pullman pinkulingur pippi pixi plakat pápar pátrúgv Rakel Helmsdal rannsóknir reality show reyður krabbi ritverk rokkur Ronaldo ross rossabók rættindi ræðusøga rím Róm rómverjaríkið rúmdin rúsdrekka sagnir saknur samanhald sangir sangur/tónleikur science fiction seyður sjálvmorð sjósavn sjúka sjúkur skemt skilnaður skip skipslív skordýr skrímsl skrímslabøkur skóg skúlabyrjan skúlating skúli slatur Smábarnabók Smábarnabøkur Smábarnabøkur Upprunaføroysk smábørn sorg spenningur spæl spøkilsi ST stavraðið steinøld stríðsítrótt stuttsøgur suðurafrika Sven Nordqvist svik systkin sálarsjúka søga søgn tarzan teknirøð teknisøga teldukjatt telduspæl tenn Teseus tolsemi Toron Tove Jansson trælahald trælir trælur trøll Tsatsiki tunglyndi Turbo tíðindi tónleikur tøl uggi undirvísing undur ung ungdómsbók ungdómsbøkur ungdómslív uppgávur upprunaføroysk bók vampýrur veður Vigdís Sanna A. Dahl Rán Flygenring vikudagar vinalag vinir vinkonur vitello við hús viðarlund Vár Berghamar Jacobsen vættrar vættur víkingar víkingatíð vísindaskaldskapur William Wenton yrking yrkingar yvirtrúgv zombie Álvur Ákason Øssur og Maria árstíðir átrúnaður ættarsøga ættleiðing ævintýr í skúla ítriv ítrótt óhugnaligar bøkur óhugni órættvísi øvund øvundsjúka øðrvísi úr mosakulluni
-
13+: Rimarúmið - Tóra bók eitt
220,00 kr
Spar 28,00 kr
-
Artemis Fowl
62,00 kr
Spar 5,00 kr
-
Artemis Fowl - Niður og norð
62,00 kr
Spar 5,00 kr
-
Artemis Fowl - Ævinleikakotan
62,00 kr
Spar 5,00 kr
-
Eg, Coriander
67,00 kr
Spar 10,00 kr
-
Ferðin við Morgunvallaranum
77,00 kr
Spar 5,00 kr
-
Gáva ormsins
77,00 kr
Spar 5,00 kr
-
Gott hugflog, Hugo
57,00 kr
Spar 5,00 kr
-
Half Bad - Tað myrka í mær
175,00 kr
Spar 45,00 kr
-
Half Lost - Tað vilsta í mær
181,00 kr
Spar 31,00 kr
-
Harry Potter og arvalutir Deyðans
120,00 kr
Spar 10,00 kr
-
Harry Potter og eldbikarið
117,00 kr
Spar 10,00 kr
-
Harry Potter og fangin úr Azkaban
97,00 kr
Spar 5,00 kr
-
Harry Potter og Føniksfylkingin
137,00 kr
Spar 10,00 kr
-
Harry Potter og Hálvblóðsprinsurin
120,00 kr
Spar 10,00 kr
-
Harry Potter og vitramannasteinurin
247,00 kr
Spar 101,00 kr
-
Hesturin og drongurin
77,00 kr
Spar 10,00 kr
-
Hin seinasti bardagin
77,00 kr
Spar 10,00 kr
-
Jagstranin eftir vittrunum
228,00 kr
Spar 40,00 kr
-
Kaspian kongssonur
77,00 kr
Spar 10,00 kr
-
Malice - Tú kanst ikki flýggja
160,00 kr
Spar 30,00 kr
-
Maðkamáni
218,00 kr
Spar 30,00 kr
-
Norðlýsi
77,00 kr
Spar 5,00 kr
-
PAX 1 - Níðstongin
96,00 kr
Spar 16,00 kr
-
PAX 2 - Grimurin
96,00 kr
Spar 16,00 kr


text:
Tíðindi
Ársaðalfundurin hjá Føroya Skipara-& Navigatørfelag bleiv hildin á Hotel Hilton Garden inn í dag 28. 12. 2020 kl 10:00.
Nevndin í Føroya Skipara -& Navigatørfelag sær soleiðis út aftast f.v. Elias Zachariasen næstformaður, Jóhan Eli L Poulsen, Annfinn Fagraklett, Kristian Oskar Henriksen, Jørgen Nielsen, Jón Bogi Guttesen, Jákup Gøthe, Annfinnur Garðalíð formaður, Kristen Friis og Niels Jørgin Nielsen. Leivur Christiansen væntar á myndini.
Í dag tann 28. 12. 2020 kl 10:00 hevði Føroya Skipara-& Navigatørfelag sín árliga Ársaðalfund á stásuliga hotellinum Hotel Hilton Garden Inn. Rós til vertin Martin Restorff, sum var ein so sera vinarligur og blíður hotellstjóri, við eini tænastu í toppklassa.
Tað var væl av fólki møtt til hendan ársaðalfundin millum 65-70 limir og tað má sigast at verða væl møtt, veðrið var ikki av tí besta, men slíkt eru okkara limir vanir við sum baldrast á havinum í stormi og logn. Hetta skuldi sum sagt verða ein stórur veitsludagur hjá føroya elsta fagfelag Føroya Skipara-& Navigatørfelag sum í dag hevur sín 125 ára dag. Lagið var gott á fundarfólkinum, og fundurin gekk sera væl. Felagið hevði fyri tíð síðani heitt á dugnaliga rithøvundan Jógvan Arge, um at skriva um tey síðstu 25 árini hjá felagnum, og kom hetta út sum bók við heitinum " teir sigla so væl " Tórbjørn Jacobsen umrøddi bókina. Nevndarval var eisini. seks nevndarlimir stóðu fyri valið.. teir sum blivu afturvaldir eru hesir.
Annfinnur Garðalíð 84 atk Jóhan Eli L Poulsen 60 atk Niels J Nielsen 57 atk Annfinn Fagraklett 48 atk Jón Bogi Guttesen 38 atk Kristian Oskar Henriksen 27 atk Nývaldur
Tvey uppskot komu inn til lógarbroytingar, og bæði uppskotini vóru samtykt.
Eftir Ársaðalfundi, hevði nevndin nevndarfund, har nevndin skipaði seg við Annfinnur Garðalíð sum formanni, Annfinnur Garðalíð bleiv fyrstu ferð valdur til formann í dec 2014.


text:
Í gjár meldaðu Charles Puidgemont og fýra aðrir fyrrverandi ráðharrar í Katalonu seg sjálvar til løgregluna. Ein belgiskur dómari hevur leyslatið øll fimm við treyt um, at tey ikki flýggja úr landinum.
Tá ið spanska stjórnin nakað síðan tók Katalanska sjálvstýrið av ræði og lýsti val at verða 21. desember í ár, vórðu Charles Puidgemont, fyrrverandi forsetin í Katalonia og 13 ráðharrar úr hansara stjórn ákærdir fyri at hava gjørt uppreistur, hava eggjað til ófrið og at misbrúka almennan pening. Puidgemont og fýra ráðharrar rýmdu til Brússel við teirri grundgeving, at tey ikki hildu seg hava trygd fyri einari rættvísari rættargongd í Spania, men spanska løgreglan hevur sent eina ES eftirlýsing út og kravt, at katalanarnir verða útflýggjaðir til Spania.
Í gjár møttu Puidgemont og hinir ráðharrarnir í Brússel sjálvbodnir einum belgiskum dómara. Teir vórðu avhoyrdir í tíggju tímar, men leyslatnir aftur við ávísum treytum. Ráðharrarnir hava fingið boð um ikki at fara av landinum uttan at siga frá, og teir fingu eisini boð um at upplýsa fyri løgregluni, hvar teir búðu í Brússel.
Puidgemont hevur sambært altjóða miðlum boðað frá, at hann ikki fer aftur til Spanialands, um hann ikki fær trygd fyri eini rættvísari rættargongd. Hann sigur, at ákærurnar bera á brá av hevndarhuga og ikki einum modernaðum rættarsamfelagi.
Átta av teimum 14 ákærdu ráðharrunum eru handtiknir av sponsku løgregluni, og teir eru allir varðhaldsfongslaðir. Spanska løgreglan vil vera við, at vandi er fyri, at ráðharranir flýggja, um teir verða leyslatnir.


text:
Ert tú áhugaður í einum lestrarstarvið?
Stýr
Stýr stendur í vøkstri og vit taka væl ímóti umsóknum frá lesandi. Tað er ymiskt júst nær tørvurin er til staðar, men vit vilja fegnir hoyra frá tær.
Lestrarstarv innan loysnir frá Microsoft
Tey formligu viðurskiftini, so sum arbeiðstíðir, tímatal og stað valdast umsøkjaran. Tað kundi millum annað verið:
· 15-20 tímar um vikuna á skrivstovuni Undir Bryggjubakka
· Fulla tíð í summar- og jólaferium
· Uppgávur eftir tørvi við fjarstøðu um tú ert lesandi uttanlands
Stýr veitir loysnir og tænastur, grundaðar á MS Dynamics 365 Business Central. Vit hava ment fleiri ískoytisloysnir til Business Central standard skipanina og hava fleiri enn 200 virknar kundar í Føroyum og í Danmark. Okkara ískoytisloysn Easy Collection hevur staðið Certified for Microsoft Dynamics góðkenningina og sølan uttanlands hevur tikið dik á seg.
Tú
· Hevur áhugað at læra um loysnir frá Microsoft. Til dømis, Business Central, Power BI, Azure og annað.
· Vilt tú vita meiri um arbeiðsgongdir innan eitt nú: Keyp, sølu og CRM, goymslu, bókhald og roknskap.
· Hevur hegni og hug at fáast við KT loysnir.
· Ert fyrikomandi og hevur jaligt lyndi
· Ert undir lestri á bachelorstigi ella hægri innan KT, búskapi ella øðrum viðkomandi á Setrinum, ITU, CBS, KU ella líknandi lærustovni.
Vit bjóða tær
· Møguleika at mennast og vaksa við uppgávunum
· Ein fjølbroyttan arbeiðsdag og lagaligar arbeiðstíðir í mun til royndirnar
· Hollar og hjálpssamar starvsfelagar
· Eitt óformligt og vinaligt arbeiðsumhvørvi
· Bestu staðseting í býnum
· Kappingarføra løn og aðrar góðar treytir
Spurningar?
Meiri fæst at vita um starvið við at venda sær til Snæbjørn Jacobsen, stjóra – telefon 551551, teldupost sbj@styr.fo ella Róa Jacobsen, rakstrarleiðara – telefon 551554, teldupost rj@styr.fo.
Umsókn
Umsókn við CV og prógvum verður at senda til sbj@styr.fo. Vit taka ímóti umsóknum og hava samrøður so hvørt.


text:
Eykasýning av Almost Human
Ársins stóra granskingarveitsla, Vísindavøka, verður í Kongshøll fríggjadagin 24. september, og klokkan 16:30 verður eykasýning av frálíka filminum, Almost Human
Vísindavøka 2021 verður fríggjadagin 24. september við hópin av granskarafyrilestum allan dagin í Kongshøll, spennandi framsýningum uttan fyri Sjóvinnuhúsið og við rannsóknarskipinum, Jákupi Sverra, liggjandi við bryggju, har øll eru vælkomin umborð at hyggja.
Klokkan 16:30 verður listaligi vísindafilmurin, Almost Human, sýndur. Filmurin var á skránni mentanarnáttina, tá Fróðskaparsetrið og Granskingarráðið í felag skipaðu fyri og bjóðaðu fólki í Kongshøll at síggja hann, og tá varð avgjørt, at frálíki filmurin hevði uppiborið at verða sýndur aftur á vísindavøkuni.
“Almost Human” er eitt sjálvstøðugt listaligt verk, sum essayistiskt byggir brúgv millum list og vísindi og viðger stór evni sum vitlíki, tólmennistøkni, veðurlagsbroytingar, uppruna heimsins, falskunning o.s.v.
Jeppe Rønde hevur leikstjórnað, Stephen Fry er frásagnarfólk og Carlsbergfondet hevur fíggjað filmin.
Mentanarnáttina hevði Firouz Gaini, granskari, innleiðslu áðrenn filmin, og vit hava fingið loyvi at almannakunngera hansara hugleiðingar:
Gott kvøld,
Um eina løtu fara vit at síggja ein film, "Almost Human", "næstan menniskja" ella "næstan menniskjaligur", sum er ein roynd at lýsa vísindi listaliga, men eisini øvugt, at brúka vísindi at lýsa heimin listaliga.
Eg fari ikki at ummæla filmin ella at avdúka ov nógv av innihaldinum nú, men einans at koma við nøkrum persónligum hugleiðingum.
"Almost Human" er eitt modernað listaverk, vil eg siga, ið fær okkum at hugsa um tað stóra í tí evarska lítla, og tað lítla í tí ómetaliga stóra. Tað, ið varir eitt splittsekund, og tað, ið ongantíð tykist at enda. Men alt sum partur av somu prosess.
Við eggjandi livandi myndum, meditativum tónleiki og eyðkendu røddini hjá Stephen Fry - sera "menniskjaligu" røddini hjá Stephen Fry –, ið er frásøgufólk, verður hyggjarin tikin við á ævintýrliga ferð, har ið ferðaleiðararnir eru kend vísindafólk. Tíggju granskarar og ein robottur. Ein vísindalig rapsodi, kundi man eisini kallað hesa verkætlanina.
Tá ið eg hevði sæð filmin fyrstu ferð, fóru nógvir tankar gjøgnum høvdið. Sum antropologur – "anthropos" merkir jú eisini menniskja – hugsaði eg eisini nógv um, hvat filmurin fortelur okkum um menniskju: hvat ið vit stremba eftir at vita, at skilja, at forklára og at broyta. Granskarar, sum eisini kunnu sigast at umboða eitt serligt slag av menniskjum, ið hava eina serliga heimsfatan og missión, og eina serliga samfelagstign, royna við sínum vísindaligu amboðum og metodum at skapa vitan, neyva og álítandi vitan, ið kann hjálpa menniskjum at skapa góð og burðadygg samfeløg. At tryggja framtíðina, sum man á gerandismáli tekur til.
Og her er tøkni sjálvsagt eitt lyklaorð.
Heitið "Almost Human" er jú, sum tit kanska longu vita, ein tilsiping til robottarnar, sum koma fram kring allan heim. Robottar, sum líkjast menniskjum, og sum, sambært granskarum, skjótt fara at yvirhála menniskjuni – við øðrum orðum, at kunna taka menniskjuni av ræði. Hetta ljóðar kanska sum science fiction (og faktisk eitur ein science fiction-filmur tað sama: "Almost Human"), men hetta er ein spurningur, sum verður tikin í størsta álvara í vísindaliga umhvørvinum.
Fyri ikki at fara ov tætt at innihaldinum í filminum, sum vit nú fara at síggja, so kann eg venda aftur til antropologiina. Og ja, ein danskur antropologur er faktisk við í filminum.
Hvat annað fekk filmurin meg so at hugsa um? At vísindi í dag ofta er nakað, sum tykist fara fram aftan fyri stongdar dyr. Ítøkiligar og súmbolskar dyr. Tí vísindamálið er so fjart frá tí máli, ið vanlig fólk tala og skilja. Talgild fílabeinstorn skapa eina stóra frástøðu millum vísindaheimin og veruliga gerandislívið hjá fólki. Og "Almost Human" byggir eina brúgv millum hesi universini. Her tosa teoretikarar við orðum, ið vanlig fólk skilja. Filmurin er góð reklama fyri granskingarstovnar, hann setir vísindini í eitt gott ljós, men samstundis peikar hann, við estetiskum og listaligum snildum, á, at vit ofta mala í ringrás, at sjálvt fremstu vísindafólkini í heiminum stríðast við at skilja kompleksitetin í globaliseraða heimi okkara og sostatt hava ringt við at loysa stóru trupulleikarnar, ið standa fyri framman.
"Almost Human", "næstan menniskja" ella "næstan menniskjalig", vísir kanska til robottar, men hetta vísir eisini til eina spegling. Menniskju brúka robottarnar sum ikki-menniskju at spegla sær í. Tað vil siga, at "Almost Human" eisini snýr seg um at endurskoða okkara lýsingar av menniskjum í mun til nýggju tøknina, ið vit liva saman við.
Menniskju kunnu læra av robottum, og robottar kunnu læra av menniskjum, sigur ein granskari, ið bjóðar nýggja tøkniliga "grannanum" vælkomin. "Emotional Artifical Intelligence" ljóðar sum ein andsøgn, men tað er nakað, ið robott-granskarar arbeiða nógv við. Sum antropologur fær hetta meg at hugsa: Hvørjar raðfestingar hava vit í granskingarheiminum? Hvørja gransking hava vit mest tørv á her og nú? Og hvør er tað, sum er "Almost Human"? Er tað fólk flest, granskarar, robottar, teldur, djór ella onnur?
Filmurin "Almost Human" provokerar okkara tankar, skakar okkara heimsmyndir, og vísir á, at "ambivalensur" er ein týðandi táttur í søguni hjá menniskjum. Og, ikki minst, at menniskju eru ein heilt serligur, men ikki serliga týðandi leikari í stóru rembingunum í náttúruni og alheiminum. Ein rættiliga óskiljandi og forvirraður skapningur, kundi man argandi sagt. Rættiliga sjálvhátíðarligur og sjálvissur, hóast hann trilvandi leitar eftir meining í alheiminum. Havi hug at taka eitt brot úr kendu science fiction-komediuni, A Hitchhiker’s Guide to the Galaxy, fram her:
For instance, on the planet Earth, man had always assumed that he was more intelligent than dolphins because he had achieved so much — the wheel, New York, wars and so on — whilst all the dolphins had ever done was muck about in the water having a good time. But conversely, the dolphins had always believed that they were far more intelligent than man — for precisely the same reasons.
Tað stutta av tí langa er, at menniskju ikki longur eru í miðdeplinum. Tey eru minkað í vavi. Tey hava, til dømis við miseydnaðum royndum at pynta uppá syrgiliga veruleikan við sokallaðum falstíðindum ("fake news") ikki megnað at varðveitt sína optimismu viðvíkjandi vísindaligari og samfelagsligari menning. Í USA hava tey uppfunnið hugtakið "alternative facts", ið er ein veruleiki, sum ikki er veruleiki. Eitt annað undarligt hugtak er "parallellir sannleikar", sum skal vera nakað annað enn "vanligi" sannleikin.
So kanska, tá alt kemur til alt, skulu robottar til, áðrenn menniskju vinna sítt sjálvsálit aftur og fara at finna sær vegin út úr labyrintuni (til dømis á alnetinum) hjá Ariadne, sum tey tykjast vera vilst í.
Veruleikin er, at heimurin er í kreppu og hevur brúk fyri nýhugsan – eisini í gransking.
Vóni at tit fara at njóta filmin. Takk fyri.
Firouz Gaini
-
14.10.2021 Setrið FøroyamálsdeildinSavnandi savnsdagur í kringvarpshølliniSíðst í mánaðinum verða søvn og týdningurin, ið tey hava, se...
-
12.10.2021 SetriðStuðul til at lesa íslendskt sum annaðmálÍslendska Útbúgvingarmálaráðið lutar á hvørjum ári út fíggja...
-
12.10.2021 Setrið Søgu- og samfelagsdeildin FróðskapurBókaútgáva: Annað upplag av RoyndiniBókin varð útseld í summar og er nú prentað aftur Í desembe...


text:
EYSTAN teir komu, teir norsku menn,
ið fyrst mundu landið byggja
tey orð teir mæltu, tey ljóða enn:
nú er okkum framtíðin tryggjað;
nú kunna vit liva í friði her,
og óttast ei teirra svikagerð,
sum oss eftir lívinum liggja.
Teir nomu landið í ríkari vón
frá fjallatindi til strandar,
teir rúnarbant hin sterka sjón
-og havsins villu vandar
og veður og vindur í lyndi sló,
teir kendu seg brátt sum egna tjóð,
sum frælsar, sigrandi andar.
Í øldir teir livdu í friði her
og stríddust á sjógv og landi,
um stormurin ýldi um fjøll og sker,
og ofta var mikil vandi,
teir maktaðust ikki, teir vistu av:
um Harrin tók, so aftur hann gav,
og bestur var hansara andi.
Hin sama er hugsanin enn í dag:
Harrin er hjálparin góður.
Teir sigla sum fedrar um víða vað
og ofta er tungur róður-
teir takka for veiðuna, Harrin gav,
um landið alt og um stóra hav
er ein vælsignaður gróður.
VIT eru ættin, ið eigur
lærdóm og vit til at skilja
tekin í huga og hond,
tað, sum í duldum speglast,
meðan vit fagna tí nýggja:
skaparans kveikjandi nánd.
Fedrarnir skapaðu virðir,
meðan teir dagliga stríddust,
brutu sítt dagliga breyð;
búnir til stríð móti fákunn,
avgerðir taka og virka,
vardu teir lívið í neyð.
Tíðin tað av okkum krevur:
vit skulu víðari byggja
vera í andanum fús.
Vit skulu evna av nýggjum
virka við hondum og huga
tað, ið var farið í grús.
Vit eru ættin, ið eigur
evnir og megið at reisa
fólkið til skapandi stríð.
Húsið í skiftandi ljósi
veri hjá manni og kvinnu
stavnhald í komandi tíð.
HAR, ið havsbylgjan øgislig dunar,
har, ið ræður um vón og um trúgv,
har, ið máttlítil einki sær munar,
festi forðum í føroyingur búgv-
Alt var berligt úr fjalli í fjøru,
valla grasnál úr grótinum rann;
men í stríð móti náttúru hørðu
fúsur fór hann og sigrandi vann.
Grønt spratt grasið í kargasta lendi,
turrur eyrur fekk vallbúnan lit,
heim úr haga við haka í hendi
gekk hann lættur tó merktur av slit.
Og hann bygdi sær borð móti báru,
hóast brimligt og ilska í sjó,
altíð gloymdi hann løturnar sváru,
tá ið bátur á lunnunum stóð;
sat í drátti við útoyggjaendar,
ei tað spurdist, at fiskurin treyt,
og í dyrgingarløtum, sólkendar,
hann í friði á fjørðinum fleyt.
Har, ið havsbylgjan øgislig dunar,
har, ið ræður um vón og um trúgv,
har, ið máttlítil einki sær munar,
festi í forðum føroyingur búgv.
NÚ krýnir tindar hitt tætta támið,
og sólin flirrar á flaggarðsstrá,
í næsar berst mær ein saltur rámi,
og kvirran sígur so nær inn á meg,
at eg má steðga og líða á.
So brøtt er hellan og fjøran grá.
Hin ferðamøddi á hesum vegi,
sum aldrin kvirrleikans yndi sá,
og aldrin unti sær hvíld á degi,
fær ríkan gróður og sterka megi,
fær grót og vaggandi flaggarðsstrá
sum førning sín yvir fjørðin tá.


text:
Mustafa Kemal Atatürk
Mustafa Kemal Atatürk (19. mai 1881 – 10. november 1938) var fyrsti forseti hjá Turkaland, 1923-1938.
Í oktober sama ár varð landið lýst lýðveldi, og Mustafa Kemal varð valdur forseti. Hann var heryvirmaður og hevði verið uppi í at stovna eina tjóðskaparfylking seinast í heimsbardaganum. Mustafa varð afturvaldur í 1927, 1931 og 1935; hann varð nevndur Atatúrk, sum merkir "faðir turkanna", og hesi árini setti hann stórar nýskipanir í verk og nútíðargjørdi landið. Ímillum nýskipaninar varð nýggj stýrisskipan, nýggj sivil rættarskipan, valrættur til konufólk, latínska stavraðið varð tikið í nýtslu, og fleirkonuhjúnalag varð bannað. Eisini eggjaði hann landsmonnum at ganga í evropeiskum klæðum og skipaði fyri einari fýra-ára búskaparætlan. Kemal Atatúrk doyði í 1938.
Sí eisini[rætta | rætta wikitekst]


text:
Sosialurin hevur dúgliga sipað til, at kreppur eru í samgonguni. Í greining av politisku støðuni í síðstu viku, mælti skrivarin næstan Javnaðarflokkinum til at slíta samgonguna. Tá fór alt at verða lættari.
Tá ið samgongan legði frá landi fyri nærum tveimum árum síðani, vóru visjónirnar ikki smáar. Pensjóns- og fiskivinnureformar, stjórnarskipan og skattalætti vóru ímillum høvuðsmálini. Ikki alt hevur hilnast eins væl, og samgongan hevur kent sviðan av, at vera mannað við minst møguligum meiriluta. Tingsetan endaði eisini við, at Páll á Reynatúgvu sendi tingið til hús, uttan at fiskivinnunýskipanin var samtykt, og tað varð miðlað sum, at samgongan var í kreppustøðu.
Anonyma greinin:
Árni Gregersen hevði, sum skilst, skrivað anonymu greinina hjá Sosialinum í vikuni, og tað var ein prentvilla, ið gjørdi, at greinin var vorðin anonym. Hinvegin hevði verið lætt at skilja, um tað var onkur, ið ikki vildi leggja navn til greinina, sum tóktist vera reint spinn til frama fyri sambandssinnaðum javnaðarveljarum. Eftir at hava víst á, hvussu torført tað eftir øllum at døma hevur verið hjá tingmanningum í samgonguflokkunum at arbeiða saman, verður víst á, at Javnaðarflokkurin og løgmaður hava einans tríggjar kostir í at velja.
Í fyrsta lagi kundi nýskipan gerast við núverandi samgongu, og tað helt greinaskrivarin vera næstan ómøguligt – hettar hóast politiska skipanin neyvan hevur verið tættari einari nýskipan enn júst nú.
Næsti kosturin var, at Javnaðarflokkurin skifti Tjóðveldi út við Sambandsflokkin. Ivasamt var, um Framsókn skuldi fylgja við í nýggju samgongusamráðingunum, ið eftir øllum at døma fóru at vera so lættar, at Javnaðarflokkurin kundi velja og vraka, sum honum lysti. Javnaðarflokkurin og Sambandsflokkurin vóru sambært greiningini enntá so samdir, at tað fór at vera lætt at gera eina nýggja fiskivinnuskipan. Men hví verða tær smáu løgfrøðiligu detaljurnar, sum samgongan enn manglaði at viðgerða, gjørdar kreppu? Hvør ímyndar sær, at ein heil fiskivinnunýskipan kann gerast á stutta tíð, uttan alt fyrireikingararbeiðið, ið er farið fram? Hvør vil hava eina nýskipan, ið ikki hevur havt tíð at fara ígjøgnum allar maskinurnar, sum núverandi uppskot hevur?
Eru samgongutrupulleikar um stjórnarskipanina?
Í reinum gitingum verður eisini sagt, at stjórnarskipanin, ið Tjóðveldi og Framsókn hava viljað fingið við í samgonguskjalið, skal hava elvt til ósemjur. Sum skilst er arbeiðið ikki komið úr løgmálaráðnum enn, og tingmanningarnar, sum Sosialurin heldur vera ógvuliga ósamdar, hava als ikki fingið uppskotið til umrøðu enn. Samgongan arbeiðir fyrst við at fáa fiskivinnuna samtykta, og roknað verður við, at tað verður hon fyrst í komandi tingsetu. Tað hevur tikið langa tíð hjá samgonguni at gera nýskipanaruppskotið, sum er í tinginum nú, men vónandi er ikki nakar í hevði væntað, at tað fór at verða lætt.
Lat okkum spæla við møguleikan…
Um tað var so lætt, sum greiningin leggur upp til, og politikkur bara var eitt spæl, lat okkum so spæla við møguleikan um Javnaðarflokkin og Sambandi. Tá hevði samgongan talt 13 tingfólk, tí ilt er at ímynda sær, at Framsókn hevði tikið undir við sokallaða sambandsuppskotinum, sum valla er meira enn eitt hugarrok við nøkrum útrokningum sum pynt. Tá hevði dreymasamgongan hjá Sosialinum skula leitað sær hjálp frá bæði gamla-nýggja-gamla Sjálvstýri og Miðflokkinum fyri at telja upp í seytjan. Talan er um tveir flokkar, sum ongin í veruleikanum veit, hvørja støðu hava í fiskivinnumálum. Ein tílík samgonga man neyvan vera fús at gera nýskipan á so stutta tíð. Vit mugu heldur ikki gloyma, at umframt at Sambandið fyri kortum atkvøddi fyri misáliti á løgmann, hevur sami flokkur verið við til at biða um kanning av leiklutinum hjá løgmanni í málinum um flutt loyvi.
Og so aftur til veruleikan!
Ongin ivast í tí, at tað hava verið ávísir trupulleikar í samgonguni, eins og allar samgongur stundum hava avbjóðingar. Men at trupulleikarnir eru størri enn júst tað, man lítið hald vera í.
Sum skilst á tingfólki, er huglagið í samgonguni eisini gott, og viljin til at fáa stórmálini ígjøgnum er sterkur.
Sum er, liggja allar Føroyar í andaleypi, tí øll loyvi ganga út í 2018. Samgongan hevur higartil víst góðan arbeiðshug, og viljin tykist vera stórur at fáa fiskivinnuuppskotið ígjøgnum. Ávísir trupulleikar hava verið á vegnum, men munnu ikki tær smáu fløkjurnar, sum tykjast vera eftir, eisini verða loystar?
Leingið er tað, ið væl skal vera, sigur orðatakið, og man ikki eisini fara at verða soleiðis í hesum føri?


text:
Trussuinnlegg - Meadows BordeauxVanligur prísur 69,00 kr Spar Liquid error (product-template line 131): Computation results to '-Infinity'%
Bleytt trussuinnlegg frá WeeCare, við bummull móti húðini og einum súgvandi lag av hamp og vistfrøðiligari bummull. Trussuinnleggið er tunt og kennist væl.
Væl egnað til gerandisnýtslu, sera lætta bløðing ella fyri eyka tryggleika, tá tú nýtir menstruatiónskopp.
Mát
18 x 5,5 cm
Tilfar
Forsíða: 100% Bummull
Fylla: 55% Hamp / 45% Vistfrøðilig Bummull
Baksíða: 100% Polyester
At vaska bind og innlegg er ikki nógv øðrvísi enn at vaska undirklæði og sokkar.
Koyr brúkt bind í ein vátposa. Tú kanst hava ein nærhendis kummuni á vesinum og ein í taskuni/lummanum. So kanst tú vaska øll saman, tá tú ert liðug at menstruera ella eftir tørvi.
Lat vátposan upp og koyr í maskinuna. Hevur tú eitt blæubarn kanst tú við fyrimuni vaska bindini saman við toyblæum. Annars kunnu tey vaskast saman við øðrum, sum tú vaskar á 60*c.
Eg viðmæli at brúka neutralt vaskievni. Fylg vegleiðingini á pakkanum, hvussu nógv skal nýtast - ansa eftir ikki at nýta ov nógv. Ofta er ríkiligt at nýta helvtina av tí, sum verður viðmælt á pakkanum. Nýt ikki bleiki- ella skolievni.
Hang bindini á snórin - gjarna úti, so tey verða luftað væl. Sólin hjálpir eisini at fjerna møguligar plettir. Turkitrumlan kann oyðileggja vatntætta lagið, so eg viðmæli ikki at nýta turkitrumlu. Innlegg, toybind v.m. uttan PUL kunnu tó turkast við lágum hita í turkitrumluni, men eg viðmæli so vítt gjørligt at heingja á snórin.
Eg viðmæli at leggja nýggj bind og innlegg úr natúrtilfari á blot í køldum vatni í 12-24 tímar, og síðani skulu tey vaskast nakrar ferð. Hetta er fyri at økja súgvievnið. Bind úr bambus skulu vaskast 6-8 ferðir, áðrenn tey súgva fullkomiliga.


text:
Føroya Arbeiðarafelag hevur ein sjúkragrunn, sum rindar 2.500 kr um mánaðin í eitt tríggjar mánaða skeið, um tú hevur verið virkandi limur í Føroya Arbeiðarafelag í minst eitt ár. Treytin er m.a., at tú hevur verið sjúkrameldaður í meir enn tríggjar mánaðir út í eitt.
Vend tær til lokalfelagið og har kanst tú fáa eitt umsóknarblað at fylla út. Umsóknirnar vera skjótt avgreiddar á skrivstovu felagsins, sum eisini kann hjálpa og ráðgeva í samband við at fylla umsóknarblaðið út, og annars at upplýsa um tíni rættindi


text:
Í 20 ár hevur Ólavur verið partur framleiðslutoyminum hjá Kemilux úti á Mykinesgøtu. Framleiðslan sum er býtt í tvey, har ein partur umfatar framleiðslu av dunkum og hin parturin umfatar framleiðsluna av reingerðar- og sóttreinsanarevnum. Tað er hesum seinna, ið Ólavur hevur virkað mest undir, har hann millum annað tekur sær av blandingini av sjálvum sápunum og sóttreinsanarvørunum.
Og júst hesar blandingarnar vóru bornar fram undir taluni, sum stjóri, Debes Petersen helt hendan dagin fyri Ólavi, um at; “um sósin heima við hús var eins væl blandað, sum blnadingarnar hjá Kemilux, so var hann einastandandi kokkur, tí sápan er altíð væl eydnað.”
Og sigast skal, at Ólavur hevur verið ein trúgvur starvsfelagið í framleiðsluni og dámar honum væl at siga sína hjartans meining og eisini at skemta, tá høvi er til tess.
Debes bar eina samlaða heilsu frá øllum starvsfólkunum hjá Kemilux á Mykinesgøtu og á Hjalla og at ynskja tær hjartaliga til lukku við degnum við eini hjartans tøkk fyri títt arbeiði á Kemilux.


text:
Eitt sindur um felagið
Vága Dansifelag varð í sínum núverandi líki stovnað 1. december 1976. Undan hesum felagnum hava verið gjørdar aðrar royndir at stovna dansifeløg í oynni.
Í upprunaligu samtyktini fyri Vága Dansifelag verður sagt, at felagið skipar fyri dansi upp á skift í bygdunum í Vágum. Dentur hevur frá byrjan verið lagdur á, at dansa ávís kvøld í bygdum, sum hava havt tilknýti ávísar dagar, so sum trettanda og tjúgundakvøld.
Hetta, at flyta dansikvøldini millum bygdirnar, hevur verið hildið til tess, at húsið í Beitinum í Miðvági var so frægt liðugt, at til bar at hava dansin har. Í dag verður vanliga bert dansað í Beitinum. Tó verður okkurt mishalgikvøld dansað aðrastaðni. Eitt nú í Bø.
Hóast uppmøtingin eitt vanligt dansikvøld ikki beinleiðis avspeglar tað, er Vága Dansifelag eitt av teimum størru feløgunum í landinum, tá talan er um limatal. Tíverri má viðgangast, at størra helvtin av limunum eru “hvílandi”.
Vága Dansifelag dansar sunnukvøld, børnini byrja klokkan 18.30 og tey eldru klokkan 20.00, og húsið í Beitinum er opið fyri øllum, ið hava hug at sláa ring. Tað verið seg limir ella ikki. Øll eru hjartaliga vælkomin í dans í Beitinum.


text:
Skaldsøgan Húsfrúgvin í Húsavík byggir lutvíst á søgnina, Húsavíkarbrøvini og annað skjalatilfar, men mest á hugflog. Søgan gongur fyri seg í 14. og 15. øld.
Meira kann lesast um tilgongdina og annað í samband við at skriva bókina á hesum leinki: https://inguncblog.com/2019/09/08/husfrugvin-og-logmansdottirin/
Brot úr søguni: Hóast bóndagarðurin ongantíð hevði verið snotiligari, fagnaði Arnóra ikki nýggja garðinum, sum so nógv onnur. “At gera alt so stórfingið fær okkum at sýnast hástór,” helt hon fyri. “Tað er sum at veittra við ríkidømi sínum, so øll skulu síggja.” “Tað er eingin orsøk at liva sum fátækafólk, um tú hevur ráð at liva sum greivi,” helt Guðrun fyri.
Høvundur: Ingun Christensen.
Bók fyri ung / vaksin * 90 síður * Myndprýtt: Bjørk Jónheðinsdóttir Tróndheim*Útgávuár: September 2019 * Forlag: Bókadeild Føroya Lærarafelags og NÁM.
Bókin kann keypast í bókhandlum og í Bókamiđsøluni.
Húsfrúgvin í Húsavík fæst nú eisini sum MP3 og kann keypast m.a. á Bókamiðsøluni.
Niðanfyri sært tú, hvat lesari/lesarar hava skrivað um bókina. Tú ert eisini vælkomin at skriva í viðmerkingarteigin niðast um bókini – viðmerking/ummæli.


text:
Í dag skuldu Rúni Seloy og Jóan Karl Joensen renna innleiðandi á 800 m teininum. Sambært tilmeldingartíðunum so kundi tað laga seg soleiðis, um tað gekk væl, at annar ella kanska báðir tveir kundu náa finaluplássinum.
Tríggir riðlar skuldu renna og vóru tað nummar eitt og tvey í hvørjum riðili, og so tvær tær bestu tíðirnar eftir tað, sum kvalifiseraðu seg til finaluna.
Føroyingarnir vóru báðir í fyrsta riðili, m.a. saman við vinnaranum teir seinastu tveir Oyggjaleikirnar Tom Druce frá Guernsey. 15-ára gamli Rúni Seloy legði seg á odda frá byrjan og slapp at halda leiðsluna. Tá Rúni kom framvið 400 metrum eftir sløk 58 sekund lá hann framvegis á odda, men tað var framvegis sera tætt millum rennararnar og Jóan Karl var heilt stutt aftanfyri.
Teir fara út á seinna umfar við Rúna á odda
Eftir 500 metrar megnaði Rúni at økja ferðina, og feltið sum hevði verið tætt samlað byrjaði at leingjast. Stutt áðrenn 600 metrar var tað favoritturin Tom Druce, sum legði seg á odda, men Rúni var framvegis væl við og Jóan Karl eisini. Seinastu 100 metrarnar tryggjaði Tom Druce sær sítt fyrstapláss, meðan tað bleiv ein harður dystur um næstu plássini, men Rúni rann framúr væl og tryggjaði sær eitt annaðpláss við tíðini 1.57,95 min.!!! SERA FLOTT. Jóan Karl, sum rann sín besta 800m í ár, kom á mál á sætta plássi við tíðini 2.00,44 min.
800 m finalan verður í annaðkvøld kl. 20.30 lokala tíð á Álandi.
Rúni uth. bleiv nummar tvey, meðan Jóan Karl utv. bleiv nummar seks
Ein sera glaður Rúni Seloy eftir at finaluplássið er tryggjað
Eyðun Klakstein frá Rás2var á staðnum og fekk eitt prát við Rúna eftir lokna renning


text:
Í kolandi stormi varð triðja umfar av TF Vetrarkappingini runnið úti á Argjum í morgun. Hann hevði alla vikuna lovað storm, og nógv hava sitið og fylgt við veðurtíðindunum nú kappingin nærkaðist. Ikki minst fyrireikararnir úr Bragdinum, sum líka til tað seinasta vóru eitt sindur ivandi um tað lat seg gera, at gjøgnumføra eina rennikapping í so nógvum vindi.
Teir umleið 80 rennararnir spenna avstað í nógva vindinum
Tað lat seg gera, men at siga at vindurin ikki ávirkaði kappingina, hevði verið at farið heldur lætt um sannleikan. Fyri tað fyrsta vóru nøkur, ið ikki hættaðu sær at koyra til Havnar, og onkur var eisini veðurfastur í Nólsoy. Ein smádrongur varð tikin av einari hvirlu, men var skjótur á føtur aftur. Vindurin skapti eisini eitt ávíst taktiskt spæl, og tey ungu, kviku og langlimaðu høvdu ein fyrimun seinasta kilometurin oman til skúlan, tá ferðin í undanvindinum gjørdist øgiliga høg.
Í kappingini hjá monnum formaðust tveir bólkar við fýra rennarum. Í fyrra bólkinum vóru Jan Elmar Sørensen, Eirikur Hansen, Guðmundur Joensen og Julian Gregersen. Í seinna bólkinum vóru Henry Olsen, Gunnar Sivertsen, Guttorm Sørensen og Niels Poulsen. Í einsemi millum hesar báðar bólkarnar var Martin Gravesen. Fýra teir fremstu fylgdust líka til teir vendu við AB-húsið. Eirikur Hansen var tá á odda. Men komnir niðan á Kongavarða gjørdist ferðin hjá ungu klaksvíkingunum Julian Gregersen og Jan Elmari Sørensen ov høg fyri hinar báðar eldru. Teir gulu komu á mál við bert einum sekundi í millum, men tað var kortini Julian, sum hevði avgjørt kappingina í brekkuni niðan móti skúlanum. Guðmundur gjørdist nummar trý og Eirikur nummar fýra.
Julian gjørdist triðji vinnarin higartil. Jan Elmar var beint aftanfyri. Guðmundur sást eisini aftanfyri
Rigmor N. Arge megnaði at halda Rebekku Fuglø í stuttum tjóðri stóran part av teininum í dag. Men eins og hjá monnunum var tað nógva ferðin hjá Rebekku í undanvindi og undanbrekku, sum setti tingini uppá pláss. Á málinum var umleið ein minuttur millum tær. Duruta R. á Lofti var aftur í dag heldur einsamøll á triðja plássi, meðan kappingin um fjórða pláss millum Kristu Nielsen og Beintu Hoydal Joensen var hørð. Krista var seks sekund undan Beintu. Á sætta plássi kom Ann Thomsen ein hálvan minutt framman fyri Birnu Mohr Joensen. Stuttligt var at síggja eitt nýtt andlit heilt frammi á áttanda plássi. Ingrid Hofgaard, sum rann sína fyrstu kapping nakrantíð undir Kerjum, hevur nú víst seg sum ein stinnan rennara.
Sama raðfylgja sum seinast: Rigmar (2), Rebekka (1) og Duruta (3)
Treysti hevði ein av teimum heilt góðu døgunum í dag við fimm gullvinnarum. Hjá dreingjunum megnaði Hans Sivertsen at vinna sín fyrsta VK-sigur, við at vinna trygt á Dánjali Dahl Ljósheim, sum annars vann báðar tær fyrru kappinganar. Hans Erland gjørdist nummar trý, bara 25 sekund aftaná Dánjal. Maria Biskpstø og Oddvør Josephsen gjørdu ein tripp-trapp í dag við at blíva nummar eitt og tvey hjá gentunum. Maria vann ein rættiliga tryggan sigur, meðan Oddvør hevði ein harðan dyst við Unnu Ró Jacobsen um triðja plássið.
Hans hevur gjørt framstig í ár og vann sína fyrstu vetrarkapping í morgun
Julian Gregesen vann eisini unglingakappingina. Her var raðfylgjan hin sama sum undanfarnu kappingarnar við Gunnari Sivertsen á øðrum og Rógva Kárason á triðja plássi. Fyri fyrstu ferð í vetur vóru luttakarar í kappingini hjá kvinnuunglingum. Danska Petra Mathilde Jørs vann kappingina og Anita Gregersen bleiv nummar tvey.
Rigmor N. Arge vann veterankvinnurnar. Eisini her var sama raðfylgja sum seinast við Durutu R. á Lofti nummar tvey og Krista Nielsen nummar trý. Martin Gravesen endurtók sigurin frá seinast hjá veteranmonnunum. Guttorm Sørensen hevur havt framgongd seinastu tíðina, og bleiv nummar tvey hjá veteranunum og nummar sjey samanlagt. Henry Olsen bleiv nummar trý hjá veteranunum. Minni enn ein minuttur skilti teir tríggjar heiðursmerkjavinnararnar.
Gleðiligt er, at tað legst til við superveteranum. Heilir 13 superveteranar vóru við í dag. Sjey menn og seks kvinnur. Av gomlum vana stakk Jens R. Weihe av við gullinum, meðan Rani Nolsøe og Kári Simonsen blivu nummar tvey og trý. Hjá kvinnunum var tað aftur Cecilie Arendal sum vann við Sunnevu Olsen á silvurplássinum. Á bronsuplássinum fyri fyrstu ferð var tað Elisabeth Rasmussen, sum troðkaði Jóngerð Høgnesen av sigurspallinum.
Jens (264) vann enn ein tryggan superveteran sigur
Bragdið eigur stórt rós uppiborið fyri at gjøgnumføra kappingina so væl undir truplu umstøðunum. Undirtøkan var aftur stak góð í dag við fleiri enn 80 rennarum. Nú ver TF Vetrarkappingin í jólafrí. Fjórða umfar verður 16. januar vesturi í Vágum.


text:
Petur Pauli Mikkelsen til NSÍ
NSÍ hevur skrivað ein 1 ára sáttmála við 20-ára gamla Petur Paula Mikkelsen, sum spældi við Skála seinasta kappingarár.
Petur Pauli er av Skála, men er annars ættaður úr Rituvík. Hann er ein verjuleikari, sum fyri tað mesta spælir í miðverjuni.
Petur Pauli hevur spælt við Skála higartil. Tvey tey seinastu árini hevur hann verið fastur maður í Skála verjuni, og síðsta kappingarár hjálpti hann Skála at flyta úr 2.deild upp í 1.deild. Hann er ikki heilt óroyndur í Vodafone-deildini – í 2007 spældi hann 5 dystir á besta liðnum hjá Skála, men meginpartin av 2008 – tá Skála flutti niður – spældi hann ikki vegna skaða. Hannn er tó komin fyri seg nú.
Petur Pauli verður mettur at vera ein spennandi verjuleikari, sum er væl fyri tekniskt og sterkur fysiskt, og sum verður spennandi at fylgja í framtíðini.
Vit fegnast um at hava fingið enn ein evnaríkan skálamann yvirum fjørðin og ynskja Petur Paula hjartaliga vælkomnan til Løkin.


text:
Yvirlit yvir útbúgving
FHS Yrkisnám er støðisútbúgving innan fyrisiting, handil og skrivstovu. Útbúgvingin tekur eitt ár og endar við próvtøkum og prógvi. Við FHS-prógvi er lærutíðin innan skrivstovu ella handil 3 ár. Við prógvi frá búskaparbreytini er lærutíðin innan skrivstovu og handil 2 ár, meðan hon er 2½ ár við hinum gymnasialu breytunum. Um ein fer í læru uttan nakað miðnámsprógv, er lærutíðin 4 ár, og tá skalt tú taka FHS-prógv tey fyrstu trý árini av lærutíðini.
Á FHS Yrkisnámi eru ymiskar spennandi lærugreinar innan handil og vinnu, har tú lærir um marknaðarførslu, tænastuveiting, roknskap og annað. Eisini er møguleiki at velja tvær ella tríggjar lærugreinar úr vallærugreinayvirlitinum omanfyri. Velur tú støddfrøði C, skalt tú velja eina aðra vallærugrein, og hevur tú tá møguleika at halda á fram á øðrum ári á búskaparbreytini.
Velur tú ikki støddfrøði C, skalt tú velja 3 vallærugreinar, og hevur tú tá ikki møguleika at halda á fram á øðrum ári á búskaparbreytini. Grundin til, at tú bert kanst hava tvær vallærugreinar, um tú velur støddfrøði C er, at støddfrøði C er so stórt í vavi við útbúgvingartíð og næmingatíð og er líka arbeiðskrevjandi sum tvær av hinum lærugreinunum.


text:
Sp/F Undir Klakki keypt nýtt línuskip
Sp/F Undir Klakki hevur Í dag undirskrivað endaliga sáttmála um keyp av línuskipið ”Geir II” úr Noregi.
Geir II kemur í flotan fyri verandi Klakk. Nýggi Klakkur, sum er bygdur í 2010, er eitt av mest framkomnu línuskipum í heiminum.
Skipið er 51,3 metrar til longdar, og 12,4 metrar breitt. Nýggi Klakkur lastar 370 tons, harav 340 er á plattum. Skipið hevur ”Moon Pool”.
Tað vil siga, at línan verður drigin upp gjøgnum botnin, mitt inni í skipinum. Skipið hevur møguleika at heilfrysta fisk, og eisini hevur hann flakafabrikk.
Eisini eru best hugsandi umstøður til manningina. Teir hava hvør sítt kamar við egnum bað og wc, og eisini eru ymsir hentleikar umborð, ið kunnu nýtast tá fríløtur eru.
Nýggi Klakkur verður yvirtikin 2.januar 2020.


text:
At duga at goyma tad besta til sídst, verdur mangan hildid at vera ein kunstur. Men at goyma tad besta so leingi, at tad spillist…. er tad eisini ein kunstur….?
Tá eg dróg samanum vetrarkappingina, skrivadi eg ikki um kvinnurnar. Hetta tí eg metti teirra úrslit vera so mikid gód, at tær skuldu fáa umrødu í einari grein fyri seg. Evnid kundi verid óaktuelt og spilt nú, men av tí at stødid á kvinnurenningini er so høgt, og at oyggjaleikir eru framman stavn, meti eg hetta framvegis hava størsta áhuga, og havi tí sett meg at skriva hetta lidugt, sum eg byrjadi uppá fyri einum mánadi sídani.
Spenningurin undan kappingini í Runavík var ikki tann heilt stóri. Bjørk hevdi longu frammanundan tryggjad sær samlada sigurin, og Súsanna og Rannvá lógu til at taka 2. og 3. plássid. Kappingina í Hvannasundi, har eisini vard runnid 10 km, vann Bjørk so trygt frammanfyri Súsonnu, at verulig kapping ikki var væntandi henda dagin. Størstu spurningarnir ádrenn kappingina vóru tí, um Súsanna mundi fara at klára kravtídina til oyggjaleikirnar, og um Bjørk hevdi nakran møguleika at nærkast tí flotta metinum á 10 km, sum Joan Bláfoss setti til DM eina viku frammanundan.
Hetta bleiv ein frálíkur tvídystur millum tær bádar og í einum væl hægri tempo enn frammanundan væntad. Súsanna herjadi óttaleys á, og helt Bjørk nakrar metrar aftanfyri teir fyrstu tríggjar kilometrarnar. So kom Bjørk upp, og tá fylgdust tær til 3-4 km vóru eftir. Tá setti Bjørk enn meira ferd á, og rann frá Súsonnu, sum tó megnadi at halda góda ferd heilt á mál.
Teir bádir fyrr nevndu spurningarnir fingu bádir eitt jaligt svar. Bjørk rann 37.23 min og var bert 46 sekund frá føroyska metinum hjá Joan Bláfoss, og Súsanna kláradi vid 37.47 væl og virdiliga at koma undir kravtídina til oyggjaleikaúttøku.
Fyri einum ári síðani tók Bjørk Herup Olsen gamla metið á 10 km, sum var yvir 39 minuttir. Nú hesa seinasta vikuna hevur fyrst Joan Bláfoss runnið seg til nýggja mettíð uppá 36.37 min og eitt 5. pláss til DM. Og nú leygardagin runnu bæði Bjørk og Súsanna S. Sørensen kanóntíðir á sama teini, ávikavíst 37.23 og 37.47. Havandi í huga, at oyggjaleikakravið er 40.07, kann ein og hvør ímynda sær, hvussu góð hesi úrslit eru.
Tí haldi eg tad vera áhugavert at hyggja eftir úrslitunum 10.000 m sum hava verid á oyggjaleikunum seinastu 10 árini.
- 1999: Gull 40.27 – Silvur 40.28 (okkara Sunniva Bjarnastein!) – Bronsa 40.31
- 2001: Gull 38.38 – Silvur 39.21 – Bronsa 40.16
- 2003: Gull 37.34 – Silvur 37.37 – Bronsa 37.48 – nr. 5 og galdandi føroyskt met: Borgarhjørt Holm 39.01.6
- 2005: Gull 38.19 – Silvur 38.27 – Bronsa 39.05
- 2007: Gull 37.23 – Silvur 38.03 – Bronsa 38.37
10 km landavegsrenning og 10.000 m breytarenning eru tvær ymiskar kappingar. Men tær tídirnar okkara gentur hava runnid væl innballadar í vetrarligum líkindum eiga helst at gerast enn betri, tá tær lættklæddar trína inn á breytina. Nú er ikki fastlagt enn, hvørjar teinar okkara fara at dúva uppá, men sum sæst omanfyri hava okkara gentur gódan møguleika at blanda seg uppí, har tad veruliga er stuttligt. Oyggjaleikametid eigur álendska gentan Ann-Catrin Nordman, sum í 1997 rann uppá 36.11,68.


text:
Fyrstu ferð, eg var í Lívdini, var á ungdómsmøti fyri fimm árum síðani.
Eg merkti, at eg var øðrvísi, tí eg var ikki von at ganga á møti. Men hetta var bert nakað, eg hugsaði sjálv. Eisini var eg ílatin øðrvísi, prátaði øðrvísi og roykti. Ikki nógv har gjørdu tað. Men fólkið har sá ikki tað, sum kanska skilti meg frá teimum. At vera øðrvísi var væl móttikið. Eg fann skjótt út av, at eingin er líka í Lívdini. Fólk vóru sera áhugað í mær, tey prátaðu beinanvegin og spurdu um ymiskt. Eitt nú róstu tey eisini mínum tatoveringum. Eg føldi meg sera væl, góðtikna og viðurkenda.
Eg varð bjóðað heim til fólk og fekk skjótt vinir, sum eg í dag eri heilt væl við. Tvær gentur í Lívdini settu saman ein bólk við mær og øðrum nýggjum, har vit bóðu, lósu Guds orð og prátaðu um tað. Hetta skapti sterk vinabond.
Læran um Jesus varð greidd frá á ein sera einfaldan og lætt skiljandi hátt. Og vit fingu at vita, at eingir spurningar vóru býttir. Lívdin gjørdist skjótt eitt heitt, trygt, heimligt stað, har ein stuttleikaði sær, lutaði ymisk djúp evni og fekk andaliga føði.
Brádliga fekk eg stóran hug at hjálpa við arbeiðinum í Lívdini. Tað gav stóra gleði at kunna brúka sínar gávur at uppbyggja samkomuna við. Eg skilti, at Gud nú brúkti meg at greiða vegin fyri onnur, eins og hann hevði brúkt onnur at greiða vegin fyri meg til at kenna Jesus betri.
Eg vil viðmæla Lívdina sum eitt heim fyri tey, ið hava sundurbrotnan anda. Her kunnu tey fáa lívd hjá tí Hægsta, koma at skilja sínar gudgivnu gávur og Guds ætlan við sínum lívi.
Fyrsta møtið í Lívdini gjørdi meg forvitna - eg vildi vita meira um Guds orð. Eg skilti beinanvegin, at Lívdin var ein samkoma fyri øll. Fólkið var fyrikomandi, og eg kendi meg vælkomna.
Tá ið ein tíð var fráliðin, tók eg av tilboðnum um at fara í ein húsbólk og ein kvinnubólk. Tann avgerðin broytti mín lívsstíl. Eg fór at umgangast nógv fleiri trúgvandi.
Mítt vit verður stimbrað, og eg havi tað stuttligt saman við trúgvandi fólki. Hetta er tað øvugta av tí, ið eg áður helt. Tá søgdu fordómarnir mær, at tey trúgvandi vóru keðilig. Hugburðurin er broyttur frá at vilja hava og eiga og til, at eg í dag ynski at tæna og geva.
Lívdin hevur givið lívinum nýggja meining.


text:
Tilboð
Útistova, havastova ella vakstrarhús
Nógv eru heitini og nógvir eru møguleikarnir. Vilt tú vera nærri at náttúruni bæði á vetri og sumri, so er hetta ein góð loysn til tín. Vit framleiða hesar snøggu og sera sterku havastovurnar úr aluminiumi og glasi. Tað kann vera eitt egið hús ella bygt uppí verandi hús. Sig okkum tín dreym, so gera vit hann til veruleika.
Vit framleiða hesi húsini eftir máti og júst til tín tørv.
Her eru tvey prísdømi
Hús á 4 x 3 m 185.000,- 148.000,- (u. mvg)
Hús á 3 x 3 m 162.000,- 130.000,- (u. mvg)
Dømini eru eini hús við fýra síðum og eini hurð. Takið hevur eitt takvindeyga. Hædd á veggi er 2,20 m, og hægsta punkt á taki er 2,60 m.
Um húsið skal verða bygt uppí onnur hús, er bert talan um tríggjar veggir og eitt slætt skráandi tak.
Tá er kostnaðurin kr. 15.000,- lægri.
Uppsetan og flutningur er ikki við í prísdøminum.
Til ber at keypa eyka hurðar, takvindeygu ella at tillaga støddina á húsinum. Hurðin í prísdøminum hevur eina læsing, men tað ber til at bíleggja hurð við 3-punktslæsing. Takvindeyga er uttan motor, men hesin kann bíleggjast eyka.
Vit hava álit á okkara vørum og hava tí eitt 12-ára garanti uppá útistovur, havastovur og vakstrarhús.


text:
Stórt hátíðarhald var í gjárskvøldið á Spinnarínum í Klaksvík, har listaheiðurslønin Nólsoyar Páls 2019 bleiv handað og var tað Archibald Black listamaður, hondverkarin og bøndin, sum fekk heiðurslønina.
Listaheiðurslønin var upp á 75.000,00 kr. og er hon latin frá vinnulívinum í Klaksvík og Klaksvíkar Kommunu.
Nógv fólk vóru komin saman í Spinnarínum og var tað ordiligur hátíðardámur, har røður, live tónleikur og annað undirhald og alt riggaði avbera væl. Hølini vóru pyntaði og tað hetta ein serliga dám til stóra tiltakið. Eisini stroymaði KVF beinleiðis frá hátíðarhaldinum, so Føroya fólk kundi fylgja við.
Vit ynskja Archibald Black hjartaliga tillukku við listaheiðurslønini.
Her eitt filmsklipp frá Archibald Black um hansara lív, sum KVF hevði tikið upp tann 18-01-2018, klikk her, “Archibald Black”.


text:
Um próvstovuna
Próvstovan er deild í Námi undir Uttanríkis- og mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, heilsuskúlanum, yrkisútbúgvingunum og kvøldskúlunum.
Ábyrgdin at skipa fyri próvtøkum er veitt úr Uttanríkis- og mentamálaráðnum við delegatión.
Stjórin í Námi, Eyðun Gaard, er eisini stjóri á Próvstovuni. Helga Foldbo er deildarleiðari á Próvstovuni.
Miðnám, yrkisnám, heilsuskúlin, maritimar útbúgvingar og útbúgvingin føroyskt sum annaðmál eru skipaðar við Helgu Foldbo sum fulltrúa.
Á Próvstovuni eru fýra próvtøkufyrisitarar, ið hava hesi starvsøki:
Ása Hansen hevur gymnasialt miðnám, munnligt (herundir FHS), heilsuskúlan, bóndaskeið og PISA sum starvsøki.
Andrea á Rípuni hevur fólkaskúlan, landsroyndina og føroyskt sum annaðmál sum starvsøki.
Gunnvør Poulsen hevur maritimu útbúgvingarnar sum starvsøki.
Marjon Poulsen hevur gymnasialt miðnám, skrivligt (herundir FHS), breytarverkætlanirnar og yrkisnám sum starvsøki.
Harumframt eru tvey starvsfólk, ið hava ymisk starvsøki:
Dorthe Pedersen er námsfrøðiligt starvsfólk, sum hevur menning av próvtøkuuppgávum og landsroyndarfrágreiðingina um hendi, umframt samskipan av PISA-frágreiðingini og føroyskum sum annaðmál.
Ása Klakkstein Kalsø er kt-ráðgevi, vegleiðir skúlunum og arbeiðir saman við kt-toyminum í Námi.


text:
Kappingarnevndin í Fótbóltssambandi Føroya hevur avgjørt, at fyribils verða allar kappingar, fyriskipaðar av FSF í apríl mánað, útsettar.
Í samráð við heilsumyndugleikarnar, hevur Kappingarnevndin í Fótbóltssambandi Føroya tikið avgerð um, at allar kappingar, fyriskipaðar av FSF í apríl mánað, fyribils eru útsettar.
Sostatt verða ongir dystir í lands- og steykappingunum spældir áðrenn 1. mai 2020. Hetta er galdandi fyri bæði vaksnamanna- og barnafótbólt.
Kappingarnevndin boðar samstundis frá, at feløgini, umframt allar fótbóltsføroyar frætta aftur, tá nýtt tilmæli frá myndugleikunum fyriliggur, við kunning um, nær ráðiligt er at byrja kappingarnar, og hvør kappingarætlanin síðani verður.


text:
Vinstrahallur politikkur
Vinstrahallur politikkur er eitt uppbýti av politikki, har nakrir politiskir flokkar, ið hava ávís felags eykenni, sum sosisalismu ella kommunismu, vera bólkaðir. Í Føroyum vera Javnaðarflokkurin og Tjóðveldi av núverandi politiskum flokkum í Føroyum vanliga sagdir at vera vinstrahallir. Av fyrrverandi vinstrasinnaðum politskum flokkum í Føroyum kunnu nevnast Verkamannafylkingin, Oyggjaframi, Føroyskir Sosialistar, Kommunistiski Flokkur Føroya og Sosialistiski Loysingarflokkurin.
Í Noregi verða flokkarnir Rødt, NKP, Sosialistisk Venstreparti og Arbeiderpartiet roknaðir fyri at vera vinstrahallir. Í Danmark eru tað flokkarnir Socialdemokraterne, SF - Socialistisk Folkeparti og Eindarlistin roknaðir fyri at vera vinstrahallir flokkar. Heitini vinstahallur og høgrahallur politikkur koma úr fronsku kollveltingini, har ið teir radikalu og kollveltingarsinnaðu sótu vinstrumegin formannin í tí provisoriska tjóðartinginum, meðan teir konservativu og moderatu sótu høgrumegin. Í politikki verður eisini tosað um flokkar sum bæði eru til vinstru og til høgru og hvørki kunnu flokkast til vinstu ella til høgru, og tí verða kallaðir miðflokkar ella flokkar sum eru á miðjuni í politikki.
Flokkarnir ið eru vinstrasinnaðir hava tað til felags, at teir stríðast fyri javnrættindum, at tað ikki skulu vera klassamunur á fólki, fyri rættvísum býti innanlendis og altjóða og at hetta skal henda við at hava eina sterka tjóð sum veitir nógvar vælferðartænastur og spælir aktivan leiklut í vinnulívinum. Tað er stórur munur á teimum ymisku vinstrahallu flokkunum í Norðurlondum, um hvussu stóran aktivan leiklut ið tjóðin veruliga skal hava, men tó eru hesir flokkar í høvuðsheitum samdir í at infrakervið umframt grundleggjandi vælferðartænastur sum útbúgving og heilsa eiga at vera ábyrgdin hjá tí almenna. Teir víðgongdu vinstrahallur flokkarnir fara uppaftur longur og ynskja at avtaka tann privata ognarrættin fullkomiliga. Eitt annað felagsheiti fyri vinstrahallan politikk er ein skepsis móti teimum fríu marknaðarkreftunum og kapitalismuni, tí at hesi føra klassamun við sær.


text:
Fyri trimum tíðum síðani skrivaði okkara kæru sýslumaður Karl Johansen, at í kvøld er hansara seinasta vakt sum politistur.
Vit á News.fo og Norðoya Portalinum vilja takka Karl Johansen fyri hansara lut, at halda skil á okkara býi, altíð fryntiligur og góður at tosað við og eisini hevur hann verið sera aktivur innan ítróttina í býnum.
Takk fyri tín innsats fyri Klaksvíkingina og vónandi verður tú at síggja í KÍ høllini og runt Djúpumýru. Hetta skrivar Karl í kvøld á sín Facebook vanga:
“Karl Johansen So eri eg komin á mál viđ hesum kapitli. Seinasta vakt sum politistur farin afturum, saman viđ Oddmar Gullaksen, nógvar góđar og minni góđar løtur at minnast afturá”.
SáH


text:
Dátuverndarkunning
Runavíkar kommuna er dátuábyrgdari fyri viðgerðini av teim persónupplýsingum, vit hava skrásett um teg. Sum dátuábyrgdari er tað skylda okkara at tryggja, at viðgerðin er í samsvari við reglurnar í dátuverndarlógini.
Kommunan er dátuábyrgdari og hevur skyldu at kunna teg um eina røð av viðurskiftum og rættindum, sum tú hevur sambært dátuverndarlógini. Tó skalt tú geva tær far um, at tað kunnu verða undantøk í tínum rættindum, tí kommunan er ein almennur myndugleiki, sum í nógvum førum hevur skyldu at viðgera persónupplýsingar sambært aðrar reglur ella aðra lóggávu.
Tú skalt í høvuðsheitum hava fráboðan um, at persónupplýsingar vera viðgjørdir um teg, hvør er dátuábyrgdari, endamál við viðgerðini, møguligir móttakarar av upplýsingunum v.m.
Heimild og endamál við viðgerðini
Kommunan viðger tínar persónupplýsingar, tí vit, sum kommuna, skulu veita tænastur og veitingar, og í hesum sambandi hava brúk fyri persónupplýsingum um bæði borgarar, feløg, fyritøkur, starvsfólk og samstarvspartar.
Málsviðgerðin í kommununi er fevnd av reglunum í dátuverndarlógini, fyrisitingarlógini og skjalasavnslógini v.m.. Vit viðgera tínar upplýsingar sambært § 8, stk. 1, nr. 1, 3 ella 5, umframt § 11 stk 2. nr. 1, 2 ella 7, í dátuverndarlógini.
Um vit innsavna ella seinni viðgera tínar persónupplýsingar til hagfrøðilig endamál, verður tað gjørt innan fyri karmarnar av § 7, stk. 3, í dátuverndarlógini.
Rættindi hjá skrásetta
Dátuverndarlógin tryggjar skrásettum eina røð av rættindum. Hesi eru nærri lýst í kapitli 4 í dátuverndarlógini.
Rættindini í dátuverndarlógini eru hesi:
- Rætturin til kunning í §§ 23-25
- Rætturin til innlit í § 26
- Rætturin til rætting í § 27
- Rætturin til striking í § 28
- Rætturin til viðgerðaravmarking í § 29
- Rætturin til dátuflutning í § 31
- Rætturin til mótmæli í § 32-34
- Rætturin til ikki at vera fyri avgerðum, sum eru grundaðar á automatiska viðgerð
- Rættindini eru ikki treytaleys, og tað veldst um ítøkiliga málið og ítøkiligu umbønina, um hon kann gangast á møti.
Um tú vilt gera eitt ella fleiri av rættindum tínum galdandi, skalt tú venda tær til kommununa á datuvernd@runavik.fo ella á telefon 417000. Skrivstovan er opin gerandisdagar millum 9.00 og 16.00, tó fríggjadag millum 9:00 og 15.00.
Hvar stava persónupplýsingarnar frá?
Kommunan fær vanliga flestu upplýsingar, vit skulu brúka, frá tær. Men vit kunnu t.d. eisini heinta upplýsingar frá fólkayvirlitinum ella øðrum almennum skráum.
Vit skráseta og deila møguligar upplýsingar við aðrar myndugleikar, partar í málum ella onnur til tess at kunna viðgera mál títt á nøktandi hátt.
Um tú hevur givið samtykki til, at vit kunnu savna upplýsingar viðvíkjandi tær í sambandi við málsviðgerð/umsókn, kanst tú til eina og hvørja tíð taka samtykki títt aftur.
Bólkar av persónupplýsingum sum vit savna
Kommunan viðger persónupplýsingar um teg í sambandi við ítøkiligu málsviðgerðina. Upplýsingarnar kunnu verða vanligir persónupplýsingar t.d. navn, p-tal, bústaður og fíggjarviðurskifti. Talan kann eisini verða um viðkvæmar persónupplýsingar t.d. um heilsu og sosial viðurskifti.
Víðarigeving av persónupplýsingum
Kommunan gevur bert tínar persónupplýsingar víðari, um vit hava skyldu til tess sambært viðkomandi lóggávu, gjørda avtalu/sáttmála, viðkomandi málsviðgerð, aðrar almennar stovnar og myndugleikar, t.d. TAKS.
Kommunan gevur í útgangsstøðinum ikki persónupplýsingar víðari, sum kommunan hevur savnað í sambandi við ítøkiliga málsviðgerð.
Í ávísum førum er tað tó neyðugt, í sambandi við málsviðgerðina, og fyri at halda skyldurnar í t.d. fyrisitingarlógini og skjalasavnslógini, at senda persónupplýsingar til annan myndugleika ella triðjapersón. Tað eru tá bert neyðugar upplýsingar, sum verða givnar víðari.
Í útgangsstøðinum flytir kommunan ikki persónupplýsingar um borgarar til útlond ella triðjalond, hetta kann tó verða neyðugt í sambandi við ítøkiliga málsviðgerð.
Goymsla og striking av persónupplýsingum
Kommunan strikar persónupplýsingarnar, tá ið málið ikki longur er virkið, og goymsluskyldan gongur út, og tá ið eitt møguligt skjalasavnskrav er uppfylt. Tá ið upplýsingarnar eru savnsgoymdar ella strikaðar hevur kommunan ikki longur atgongd til hesar.
Brúk av farspori (cookies)
Vit brúka farspor á heimasíðunum hjá kommununi til tess at betra um tænastuna á síðunum. Hetta til tess, at gera heimasíðuna meira ítøkiliga og viðkomandi fyri brúkaran. Brúk av farspori verður heimilað í ítøkiligum samtykki, sum altíð kann takast aftur.
Samskiftisupplýsingar
Runavíkar kommuna
Heiðavegur 26
600 Saltangará
Tlf.: 417000
Teldupost: runavik@runavik.fo
Skrivstovan er opin gerandisdagar millum kl. 9 og 16, tó fríggjadag millum kl. 9 og 15.
Dátuverndarfólk
Kommunan hevur tilnevnt eitt dátuverndarfólk, og um tú hevur spurningar um viðgerð av persónupplýsingum í kommununi, kanst tú venda tær til dátuverndarfólkið teldupost rv@formula.fo
Heitið á teldupostinum skal vera “att. Dátuverndarfólk”. Tú kanst eisini senda eitt vanligt bræv til kommununa, merkt att. Dátuverndarfólk.
Møguleikin at klaga til Dátueftirlitið
Skrásetti kann sambært § 76 í dátuverndarlógini klaga til Dátueftirlitið um viðgerð av persónupplýsingum, sum viðvíkur honum.
Metir tú, at kommunan ikki viðger tínar persónupplýsingar í samsvari við reglurnar í dátuverndarlógini, hevur tú rætt til at klaga til Dátueftirlitið hesum viðvíkjandi. Tú kanst klaga um viðgerð, sum viðvíkur tær, við at venda tær til Dátueftirlitið á dat@dat.fo ella á telefon 30 91 00. Sí meira kunning á www.dat.fo.


text:
Fyrsta umfar av TF Stórkappingini er farið aftur um, men longu leygardagin standa tey í Bragdinum klár at taka í móti til annað umfar. Tilmeldingarfreistin er longu úti á midnátt týskvøldið, men av tí at tað verður so knapt, er tilmeldingarfreistin longd til mikukvøldið klokkan 22.00. Ansið eftir at tit melda til rættan bólk.
Triðja umfar verður 20. juni, og tilmeldingin til ta kappingina liggur eisini klár.
Kappingin leygardagin byrjar klokkan 12 á Tórsbreyt, og kappingargreinarnar verða hesar:
- børn -7 ár: longdarlop
- gentur og dreingir 8-9 ár: 40 m, 400 m, kúluvarp og longdarlop
- gentur og dreingir 10-11 ár: 200 m, 800 m, kúluvarp og longdarlop
- gentur og dreingir 12-13 ár: 200m, 800 m, kúluvarp og longdarlop
- gentur og dreingir 14-15 ár: 200 m, 800 m, spjótkast og hæddarlop
- gentur og dreingir 16-17 ár: 200 m, 800 m, spjótkast og hæddarlop
- gentur og dreingir 18-19 ár: 200 m, 800 m, spjótkast og hæddarlop
- kvinnur og menn +20: 200 m, 800 m, spjótkast og hæddarlop
Seinasta leygardag vóru tað tey yngru, sum kappaðust í hæddarlopi. Komandi leygardag verða tað allir teir eldru bólkarnir, sum hava hæddarlop á skránni. Her er tað Hervør Niclasen úr Bragdinum, sum roynir seg. Hon vann kappingina leygardagin við 137 cm og einum flottum bólkameti. (mynd: Hvirlan)


text:
Ingálvur av Reyni á talgildu stroymingtænastunum
Nú Kringvarp Føroya í hesum døgum sendir tvær dokumentar sendingar um Ingálv av Reyni, kann leggjast afturat at útgávan “Gangi eg um heiðar, fjøll og dalar”, ið kom út ´2017, nú eisini er tøk á talgildu stroymingtænastunum s.s. spotify, apple music v.fl.
Úr rúgvuni av upptøkum har Ingálvur syngur, blivu 30 sangir valdir út og givir út á dupultfløgu í 2017. Á fløguni syngur Ingálvur einsamallur, men eisini saman við m.o. Sunnvá Háberg, dupultkvartettini og sangkórinum í Ebenezer.
Tá Evangeliska Røddin byrjaði virksemi í 1966, við stuttum útvarpssendingum frá støðini “Trans world radio” í Monte Carlo, var rødd Ingálvs ein av teimum ið javnan var at hoyra í útvarpslurtunum runt knøttin.
Okkara vón og bøn er at sangurin um Jesus við hesum nær enn longur út.


text:
Landørnin (lat. Aquila chrysaetus L; da. Kongeørn) — eisini kallað kongaørn — líkist havørnini, men er nakað minni. Hon eigur í mongum londum her um leiðir, eitt nú Noregi og Svøríki. Reiðrið hevur hon helst uppi á høgum fjøllum inni í landinum. Tað er ein rættur skaðafuglur. Mest føðir hon seg av harum og fugli, men tekur eisini størri dýr, lomb, hundar, kettur, revar o. a. Ræ legst hon eisini á; og stundum kelkar hon so nógv í seg, at hon illa orkar á flog.
Ikki so fáar ferðir er tað hent, at hon hevur tikið børn. Í einum dali í Noregi tók hon ikki langt síðani eitt 4 ára gamalt barn. Tað var farið út í túnið, og stutt eftir saknaðu tey tað burtur. Í stundini fóru nógvir menn at leita, og morgunin eftir funnu teir tað í tryggum svøvni. Ørnin hevði ikki orkað at bera tað allan vegin í senn, men lagt tað á ein stall í einum høgum hamri. Tað var heilt óskalað og segði, at ein stórur fuglur hevði borið seg. — Í Føroyum veit eingin landørn vera sædda.
Úr: Mikkjal á Ryggi: Fuglabókin, Dýralæra II. 1951.


text:
Mánakvøldið kom stóri hópurin hjá Bragdinum heimaftur frá Tårnby Games. Við sær høvdu tey 5 silvur- og 4 bronsumerki umframt fleiri bólkamet og eina ørgrynnu av persónligum metum. Tað vóru serliga tey heilt ungu, sum stóðu seg allarbest. Størsti heiðursmerkjaslúkurin var tann yngsti av øllum. 5 ára Óðin Glerfoss gjørdi um seg í øllum greinunum innan frælsan ítrótt, tá hann vann heili trý silvurmerki. Hesi vann hann á 40 metrum, í longdarlopi og í bóltkasti. Hóast pápin og venjarin hjá honum, Jógvan Glerfoss, bara helt seg til spurtin, kann talan her vera um ein framtíðar 10-kempara – hvør veit.
Óðin Glerfoss rennur 40 metrar – og vann silvur!
Tey sum halda við B36 og plagdu at hyggja eftir fótbólti fyrru helvt av áttati-árunum, tá B36 vanliga rótaði í skeiva endanum og onkuntíð longur niðri, minnast kanska ein lítlan kvikan framherja. Ein, sum hóast hann hevði støddina ímóti sær, kortini var tann, sum B36-fjepparin setti sítt álit á. Og mong vóru tey stigini, sum einsamalli áleyparin Kári Gullfoss bjargaði B36. Hóast bratt er í Føroyum, rullar eplið sjáldan langt frá veltuni. Sonurin Jógvan Gullfoss vann bronsu á 60 metrum og eisini í bóltkasti bleiv tað til bronsu. B36 og H71 sleikja sær óivað um munnvíkarnar av hesum úrslitum, men best er, um hann fær frið at mennast í Bragdinum.
Jógvan Gullfoss vann bronsu á 60 metrum og í bóltkasti
Tað sær út til, at tað er ein fyrimunur, at hava pápar við rætta arvastreinginum. Tey sum vóru til tær allarfyrstu FM-kapingarnar á Svangaskarði, minnast ivaleyst ein sera bragdligan og evnaríkan vestmenning, sum stóð seg væl serliga á 400 metrum. Í Tårnby var sonur Gunnleiv í Gerðinum við í kappingini á 400 m, og sanniliga um ikki 8 ára gamli Jónas Isaksen vann bronsu, hóast hann kappaðist móti dreingjum, sum eru eitt ár eldri enn hann.
Jónas Isaksen vann bronsu á 400 metrum.
Hóast bert 11 ára gamal, hevur Andrias Antoft fyri langari tíð síðani víst dygdir innan spurt. Aftur í ár vann hann heiðursmerki í Tårnby, tá tað bleiv til silvur á 60 metrum. Av teimum eldru var tað serliga Teitur Bjarnastein, sum stóð seg væl. Við persónligum meti uttandura tryggjaði hann sær silvurmerki í kappingini hjá dr. 16-17 ár. Og hjá dreingjum 18-19 ár fekk Regin Joensen bronsu á 100 m. Harumframt kom Regin undir elitukravtíðina hjá FÍF á 300 metrum.
Lesið frásøgn á heimasíðuni hjá Bragdinum á hesi slóðini: http://www.bragdid.fo/?p=3100
Úrslitini frá kappingini síggjast á hesi slóðini: http://test.mars-net.dk/meet/ShowMeet.aspx?MeetId=7163623d-8171-4395-a7a2-823c503eb021


text:
Í dag er avtala gjørd við Nenad Saric, um at venja 2. lið okkara og U21.
Undirskrivaði sáttmálin er galdandi fyri 2020 og 2021. Sáttmálatíðarskeiðið er tað sama sum hjá okkara høvuðsvenjarum, Hans Jørgen Djurhuus og Ólavi Larsen, og er ætlanin at hesir tríggir koma at arbeiða í tøttum samstarvi. Felagið ynskir at arbeiða langsiktað, og vónar við 2-ára sáttmálunum, at venjararnir sleppa at arbeiða undir støðugum umstøðum.
Nenad kom til Føroyar í 2006 fyri at spæla fótbólt í Fuglafirði – fram til 2016 spældi hann heili 252 dystir og skjeyt 47 mál fyri besta lið okkara. Seinastu trý árini hevur hann verið venjari á Skála.
Vit fegnast um at Nenad kemur ”heim”, og ynskja honum hjartaliga vælafturkomnum.
Koyr á ÍF!


text:
11. juni 2018
Góðu ferðafólk, vælkomin heim! Nú eru vit lend aftur á Argjahamri eftir eina frálíka ferð á Hawaii farna fríggjadag. Øll skuldu vísa pass og ferðaseðil og ganga gjøgnum passeftirlitið, áðrenn farið varð umborð á flogfarið. Lend í Hawaii var hýrurin avbera góður. Halla í 2. flokki bjóðaði vælkomin, Rakul Ró og Steintór Rasmussen sungu nøkur løg, og eisini slapp FÁA-kórið at syngja við teimum. Seinni kom eisini Hallur Joensen og sang við kórinum. Børn stóðu í ymsu búðunum og bjóðaðu bæði vaflur, slush ice og hotdogs, onnur børn tóku sær av vælvitjaðu myndaboksini, og uppaftur onnur børn vístu fram fimleik og sjónleik. Sólin dittaði sær eisini at koma á vitjan, og hugnaðu børn við familju sær óført í summarróminum á Argjahamri.


text:
Eftirútbúgving í nervasálarfrøði og nervanámsfrøði
Modul frá donsku námsfrøðiligu diplomútbúgvingini í sálarfrøði, Den pædagogiske diplomuddannelse i Psykologi.
Modulið gevur 10 ECTS. Undirvíst verður í átta dagar í tíðini frá 22. februar til 12. mai 2022. Undirvísararnir koma frá Københavns Professionshøjskole.
Luttøkugjaldið er 20.040 kr.
Børn og ung við fatanarórógv, eitt nú ADHD og autismu, hava tørv á serstakari námsfrøðiligari hjálp og frálæru fyri at læra, trívast og luttaka. Tey koma oftari í stríð við sínar umstøður og klára seg sum heild verri sosialt og fakliga enn javnaldrarnir. Hvaðna verri er, tá ið fakfólkini ikki skilja avbjóðingar teirra, ikki gáa eftir evnum teirra ella ikki taka ábyrgd av at vegleiða tey sosialt, bygnaðarliga og fakliga.
Vit arbeiða við nýggjastu vitan um nervafrøði og nervafrøðiligar avbjóðingar á økinum. Vit kanna, hvussu henda vitan kann gagnnýtast og geva íblástur til heilavinarliga námsfrøði og frálæru fyri øll. Serstakliga fyri børn og ung við fatanarórógv.
Tey lesandi útvega førleikar at tilrættisleggja, fremja og eftirmeta heildarskipað, og tey sundurgreina menningar- og læringartiltøk við tí endamáli at menna sosialu og fakligu luttøku og førleikar sínar.
Les meira um modulið á heimasíðuni hjá Københavns Professionshøjskole
ECTS: 10
Málbólkur: lærarar, námsfrøðingar, málsviðgerar og onnur fakfólk, sum arbeiða við fólki við nervafrøðiligum avbjóðingum.
Undirvísingarstaður
Á netinum og í Smæruni, J.H. Schrøters gøta 7 í Havn.
Undirvísingartíðir
22. februar, kl. 9-15: Undirvísing í Smæruni
23. februar, kl. 9-15: Undirvísing í Smæruni
10. februar, kl. 9-13: Netundirvísing
24. mars, kl. 9-13: Netundirvísing
07. apríl, kl. 9-13: Netundirvísing
28. apríl, kl. 9-13: Netundirvísing
11. mai, kl. 9-15: Undirvísing í Smæruni
12. mai, kl. 9-15: Undirvísing í Smæruni
Luttøkugjald: 20.040 kr.


text:
Jørgen Niclasen, landsstýrismaður í fíggjarmálum, fer nú at kanna um tað ikki kann verða bíligari at selja brúktar lutir.
Steffan Klein Poulsen, tingmaður fyri Miðflokkin hevur reist spurningin, tí hann sigur, at ein stórur trupulleiki hjá handlum, sum selja brúktar lutir, at teir skulu ofta rinda mvg. Keypir ein endurnýtsluhandil eina vøru fyri 300 krónur, og selur hana aftur fyri 400 krónur, skal meirvirðisgjald gjaldast av søluprísinum.
Hetta hevur við sær, at vinningurin upp á 100 krónur verður etin upp av meirvirðisgjaldinum - hóast meirvirðisgjald longu er goldið fyri vøruna, tá ið hon upprunaliga varð keypt nýggj.
– Í Danmark eru nógvir endurnýtsluhandlar og har ber til at gjalda meirvirðisgjald eftir eini serligari skipan, har meirvirðisgjald bara verður rindað av sjálvum vinninginum og ikki av søluprísinum.
Jørgen Niclasen váttar, at í summum førum verður mvg goldið tvær ferðir av somu vøru. Hetta er støðan tá ið ein mvg-skrásett fyritøka keypir eina brúkta vøru frá onkrum, sum ikki er mvg-skrásettur, og síðani selur vøruna víðari. Hetta er tó ikki galdandi, um ein mvg-skrásett fyritøka selur eina vøru víðari, sum hon hevur keypt frá einari aðrari mvg-skrásettari fyritøku. Í hesum føri kann fyritøkan draga keyps-mvg frá.
Jørgen Niclasen sigur, at er talan ikki um vinnuligt virksemi, kunnu brúktar lutir verða seldir mvg-frítt. Eitt dømi um hetta er, tá ið ein handil selur brúktar lutir fyri onkran annan, sum eigur teir. Í hesum føri skal mvg bara rindast av sjálvum vinninginum.
Jørgen Niclasen leggur afturat, at í lógini er ein serlig skipan fyri mvg í sambandi við sølu av brúktum bátum og bilum, har mvg bara verður goldið av vinningi.
– Fíggjarmálaráðið fer í næstum at kanna um tað hevði verið ein fyrimunir at sett eina sama slag skipan í verk fyri brúktar lutir, sum taå eru brúktar bátar og bilar. Men í hesum sambandi er tað eisini neyðugt at kanna, hvussu nógva umsiting, ein slík skipan hevði kravt. Hann leggur afturat, at sostatt er tað ringt at meta um, hvat ein slík skipan hevði kostað landskassanum.